Lokasi dilanda banjir di seluruh negara
Oleh MOHD RIDZAUDDIN ROSLAN

22 November 2020, 12:29 pm
PETALING JAYA – Berikut merupakan senarai kawasan telah dinaiki air banjir :
1. KEDAH
⁃ Kubang Pasu (Sungai Bata di Padang Pasir)
⁃ Padang Terap (Sungai Padang Terap di Kuala Nerang, Kilang Gula Padang Terap dan Kampung Labi)
⁃ Kubang Pasu (Sungai Perik di Kampung Perik)
⁃ Baling (Sungai Ketil di Kuala Pegang)
2. SELANGOR
⁃ Sungai Selangor (Sungai Buloh di Parit Mahang)
⁃ Hulu Selangor (Sungai Bernam di Jambatan SKC dan Kampung Sungai Selisek)
⁃ Hulu Langat (Sungai Langat di Tenaga Nasional Berhad Ponsoon)
3. JOHOR
⁃ Segamat (Sungai Muar di Kampung Awat dan Sungai Lenik di Ladang Chaah)
⁃ Tangkak (Sungai Tangkak di Kampung Seri Makmur)
⁃ Muar (Teluk Rimba)
4. MELAKA
⁃ Melaka Tengah (Batu Hampar Peringgit dan Cheng)
⁃ Jasin (Telok Rimba)
5. PAHANG
⁃ Bentong (Sungai Triang @ Taman Agropolitan Chemomi)
⁃ Raub (Sungai Lipis di Batu Malim)
⁃ Maran (Sungai Jempol di Ran Felda Jengka)
⁃ Lipis (Sungai Jelai di Kuala Medang)

6. PERAK
⁃ Larut Matang dan Selama (Sungai Kerian di Selama)
⁃ Manjung (Pulau Pangkor)
7. NEGERI SEMBILAN
– Tampin (Sungai Gemencheh di Empang Sungai Dua)
⁃ Jempol (Sungai Muar di Pekan Rompin)
⁃ Port Dickson (Sungai Jimah di Kampung Jimah)
⁃ Rantau (Kampung Linsum)
8. PULAU PINANG
⁃ Daerah Timur Laut (Kolam Sungai Dondang)
9. SARAWAK
⁃ Miri (Batu Niah Bazaar)
10. TERENGGANU
⁃ Kemaman (Hulu Jabor)


Lebih 20,000 sukarelawan APM sedia hadapi banjir
Oleh NORLIDA AKMAR IDROS

22 November 2020, 2:11 pm
SIK – Lebih 20,000 sukarelawan Angkatan Pertahanan Awam (APM) seluruh negara bersedia digerakkan untuk menghadapi bencana banjir yang mula melanda beberapa negeri pada semalam.
Antara negeri terjejas setakat ini ialah Kedah, Perak, Melaka, Negeri Sembilan dan Terengganu.
Ketua Pesuruhjaya APM, Datuk Roslan Wahab berkata, jumlah anggota sukarelawan yang aktif adalah mencukupi bagi menjalankan sebarang operasi menyelamat dan memindahkan mangsa banjir.
“Situasi banjir buat masa ini dalam keadaan terkawal kerana kebanyakkan kawasan terjejas termasuk di Kedah dilanda banjir kilat yang mana air surut dengan cepat.
“Bagaimanapun, semua anggota kita dalam keadaan bersiap sedia menghadapi kemungkinan banjir sekiranya berlaku lagi hujan lebat berpanjangan,” katanya.
Beliau berkata demikian kepada pemberita selepas menghadiri Program Persediaan Menghadapi Banjir APM bersama Timbalan Ketua Setiausaha Kanan Jabatan Perdana Menteri, Datuk Mohd. Sallehuddin Hassan di Tasik Beris di sini hari ini.

Menurutnya, anggota APM juga diarahkan untuk mematuhi prosedur operasi standard (SOP) sepanjang operasi menyelamat dan memindahkan mangsa banjir bagi membendung wabak Covid-19.
“Bekalan pelitup muka dan pakaian perlindungan diri untuk semua anggota yang bertugas adalah mencukupi,” ujarnya.
Ketika ditanya kemungkinan untuk membekukan cuti anggota APM, beliau menjelaskan bahawa tiada keperluan berhubung perkara tersebut. – K! ONLINE


Selamat berehat Oma, penguin tertua dunia
Oleh KOSMO!

22 November 2020, 1:26 pm
BERLIN – Burung penguin tertua dunia terpaksa dimatikan selepas ia menceriakan ramai pelawat di sebuah zoo di Jerman sejak 1975, lapor akhbar Daily Mail kelmarin.
Zoo Wuppertal di Jerman mengumumkan penguin yang diberi nama Oma, berusia 46 tahun terpaksa ‘direhatkan’ pada 11 November lalu.
Oma dalam bahasa Inggeris bermaksud nenek dan burung itu adalah spesies penguin Raja.
Pengurusan zoo menyatakan Oma didapati jarang makan dan kehilangan berat badan secara mendadak sebelum ia terpaksa dimatikan.
Oma juga berdepan kesukaran bergerak dan tidak lagi berinteraksi dengan kawanan penguin lain di zoo.
Mereka juga berkata, keadaan Oma tidak menunjukkan tanda-tanda pemulihan walapun sudah diberi rawatan oleh pakar veterinar. Akhirnya, mereka dengan hati berat terpaksa ‘menidurkannya’.

Jurucakap zoo berkata, usia sebenar penguin itu tidak diketahui tetapi kajian yang dilakukan mengesahkan Omar ialah burung spesies penguin Raja tertua yang hidup di zoo di seluruh dunia.
Sepanjang hayatnya, Oma sentiasa aktif dan gemar bersosial dengan penguin lain walaupun ia ada kecacatan pada paruh, kabur semakin penglihatan dan sukar berjalan.
Oma juga menemui pasangan baharu yang dibawa ke zoo itu pada 2018.
Kini, burung penguin tertua dunia yang diiktiraf oleh Guiness Book of World Records ialah Olde di Zoo Odense, Denmark.
Olde ialah penguin betina daripada spesies gentoo dan berumur 41 tahun.
Pada 1975, Oma ialah salah satu daripada kawanan 12 burung penguin jenis Raja tiba ke Zoo Wuppertal. Pada ketika itu, Oma dianggarkan berumur satu tahun.
Oma dikutip dari kawasan Antartika dalam bentuk telur penguin dan menetas di Afrika Selatan.
Setahun kemudian, Oma tiba di Zoo Wuppertal. Burung itu juga berjaya menghasilkan kawanan pembiakan terbesar dan paling berjaya di Eropah.
Dalam habitat asal, burung penguin lazimnya mempunyai jangka hayat sehingga 20 tahun. – Agensi


BSKU siasat insiden pesawat ringan mendarat cemas
Oleh NOR IDAYU BOSRO

22 November 2020, 2:51 pm
PUTRAJAYA – Siasatan terhadap insiden pendaratan cemas sebuah pesawat ringan jenis Beechcraft Model 35 Bonanza di Lebuh Raya Utara-Selatan (PLUS) berhampiran Sedenak, Johor hari ini akan dilakukan Biro Siasatan Kemalangan Udara di bawah Kementerian Pengangkutan.
Pihak Berkuasa Penerbangan Awam Malaysia (CAAM) dalam satu kenyataan berkata, pihaknya mengesahkan insiden itu selepas Menara Kawalan Trafik Udara CAAM Johor menerima panggilan daripada juruterbang pesawat.
Ketua Pegawai Eksekutif CAAM, Kapten Chester Voo berkata, panggilan diterima pada pukul 10.40 pagi daripada juruterbang pesawat yang memohon untuk berpatah balik ke Lapangan Terbang Antarabangsa Senai, Johor Bahru berikutan menghadapi masalah teknikal.
“Pesawat persendirian yang dikendalikan oleh Premier Air Singapore itu berada dalam penerbangan dari Senai ke Melaka.
“Dua juruterbang warganegara Singapura dilaporkan berada di dalam keadaan yang stabil dan pesawat telah dipindahkan ke lokasi yang tidak menghalang lalu lintas di Lebuh Raya,” katanya dalam satu kenyataan hari ini.
Chester berkata, pasukan mencari dan menyelamat telah menyelesaikan semua tugas-tugas yang diperlukan.

“Siasatan akan dilakukan oleh Biro Siasatan Kemalangan Udara di bawah Kementerian Pengangkutan,” katanya.
Terdahulu, dua juruterbang pesawat ringan jenis Beechcraft Bonanza B5045B terselamat ketika melakukan pendaratan cemas selepas mengalami kerosakan teknikal pada bahagian enjin.
Pesawat buatan Amerika Syarikat itu membuat pendaratan dengan selamat di Kilometer 49 Lebuh Raya Utura-Selatan (PLUS) arah selatan sebelum susur keluar Tol Sedenak kira-kira pukul 11.13 pagi tadi.
Juruterbang pertama, Dr. Yang Kuang Ying, 52, dan pembantunya, Saleehullah Abdul Majid, 41, dilaporkan tidak mengalami sebarang kecederaan. -K! ONLINE


Mangsa bunuh di Jalan Bangsar dikenal pasti
22 November 2020, 1:32 pm
PETALING JAYA – Polis sudah mengenal pasti identiti seorang lelaki yang menjadi mangsa pembunuhan kejam di Jalan Bangsar, Kuala Lumpur pada Khamis lalu.
Ketua Polis Daerah Brickfields, Asisten Komisioner Anuar Omar berkata, mangsa warga Pakistan yang berusia 25 tahun itu dikenal pasti selepas bekas isterinya tampil membuat pengecaman.
Katanya, wanita tempatan berusia 31 tahun itu tampil ke Ibu Pejabat Polis Daerah Brickfields semalam pada pukul 4.30 petang bagi memaklumkan perkara tersebut.
Hadir sama, seorang lelaki warga Pakistan yang mendakwa rakan kepada si mati.
“Berdasarkan keterangan wanita itu mendakwa telah bercerai dengan mangsa pada Oktober lalu selepas hampir tiga tahun mendirikan rumahtangga.
“Kedua-dua saksi melakukan pengecaman berdasarkan gambar dan pakaian mangsa, namun pengecaman tubuh akan dilakukan esok di Jabatan Patalogi Forensik Pusat Perubatan Universiti Malaya,” katanya kepada Kosmo! hari ini.

Menurutnya lagi, mangsa pernah menjalankan perniagaan menjual minyak wangi bersama bekas isterinya, namun selepas bercerai dia dikatakan sudah tidak bekerja.
“Semakan dengan pihak imigresen mendapati pasport mangsa sah sehingga Februari depan.
“Motif kejadian masih dalam siasatan dan kes disiasat mengikut Seksyen 302 Kanun Keseksaan,” ujarnya. – K! ONLINE


Arak habis cecair sanitasi pun jadi
Oleh KOSMO!

22 November 2020, 12:26 pm
MOSCOW – Tujuh orang maut selepas meminum cecair sanitasi tangan gara-gara kehabisan minuman beralkohol di satu parti di Rusia, lapor The Sun UK semalam.
Dua individu lain kini dalam keadaan kritikal dan koma di hospital selepas peserta parti itu dikatakan meneguk bahan kimia di Tomtor, timur Rusia.
Tiga mangsa pertama ialah wanita berumur 41 tahun, dua lelaki masing-masing berumur 27 dan 59 tahun.
Tiga lelaki lain meninggal dunia kelmarin dan seorang lagi mati semalam.
Sebuah rumah dipercayai lokasi parti dan kejadian meminum bahan sanitasi di Rusia. – The Siberian Times
Menurut laporan, selepas tiga kematian pertama kaki parti, enam mangsa lain segera diterbangkan menggunakan pesawat perubatan ke bandar Yakutsk.
Badan pemerhati kesihatan awam persekutuan berkata: “Sembilan kes keracuan akibat sanitasi dilaporkan termasuk tujuh daripadanya maut.”

Pihak pendakwa raya negeri di wilayah itu menyatakan: “Keracunan berlaku disebabkan perbuatan meminum sanitasi.”
Gambar menunjukkan satu botol berisi bahan sanitasi tangan. – The Siberian Times
Beberapa laporan mendakwa, peserta parti minum bahan sanitasi yang mengandungi 69 peratus metanol selepas kehabisan minuman beralkohol.
Satu siasatan kes jenayah sudah dibuka dan pihak berkuasa kesihatan menasihatkan penduduk supaya jangan meminum bahan antiseptik. – Agensi


Perompak samun lori bawa iPhone
Oleh KOSMO!

22 November 2020, 2:37 pm
LONDON – Polis sedang memburu sekumpulan perompak yang melarikan sebuah lori berisi produk keluaran Apple Inc. bernilai £5 juta (RM27.2 juta) semasa satu rompakan di lebuh raya Britain.
Portal Metro UK melaporkan kejadian berlaku di arah selatan Persimpangan 18 Lebuh Raya M1 di Northamptonshire antara pukul 7.45 malam hingga 8 malam, 10 November lalu.
Kedua-dua pemandu dan pengawal keselamatan diikat sebelum kumpulan penjenayah melarikan kenderaan itu di satu kawasan perindustrian di perkampungan Crick.
Menurut laporan, kenderaan itu dipandu ke Eldon Close di Crick sebelum muatan kargo dipindahkan.
Perompak dipercayai memindahkan barang rompakan ke dalam sebuah trak sebelum beredar. Kedua-dua mangsa ditinggalkan di lokasi kejadian.
Trak itu kemudiannya ditemui di Lutterworth, Warwickshire. Perompak dipercayai memindahkan semula 48 pelet produk Apple ke dalam kenderaan ketiga dan melarikan diri.

Polis Northamptonshire meminta bantuan orang awam jika mempunyai rakaman kejadian, melihat sesuatu pelik di Lebuh Raya M1 atau ditawarkan produk Apple dengan harga rendah. – Agensi


Juruelektrik maut, kemalangan di LPT 2
Oleh NIK NUR IZZATUL HAZWANI NIK ADNAN

22 November 2020, 2:17 pm
KEMAMAN – Seorang juruelektrik maut manakala rakan sekerjanya cedera selepas kereta Perodua Kenari dinaiki mereka terlibat dalam kemalangan di jalan di Kilometer 266.1, Lebuhraya Pantai Timur 2 (LPT 2), berhampiran susur keluar Plaza Tol Cheneh dekat sini semalam.
Dalam kejadian pada pukul 9.30 malam itu, Junazeni Taha, 45, meninggal dunia di lokasi kejadian manakala Muhammad Normasrie Aziz, 37, pula hanya cedera ringan.
Ketua Polis Daerah Kemaman, Superintendan Hanyan Ramlan berkata, sewaktu kejadian kedua-dua mangsa dikatakan dalam perjalanan ke rumah masing-masing di Kampung Binjai di sini selepas selesai melakukan kerja-kerja pendawaian elektrik di sekitar Kuantan, Pahang.
“Sewaktu tiba di lokasi kejadian, kereta Perodua Kenari dinaiki kedua-dua mangsa tiba-tiba hilang kawalan sebelum terbabas lalu merempuh besi penghadang jalan.
“Rempuhan itu menyebabkan tangan kanan Junazeni putus selain tersepit di tempat duduk pemandu,” katanya kepada Kosmo! di sini hari ini.
Hanyan berkata, mayat Junazeni telah dihantar ke Unit Forensik Hospital Kemaman di sini untuk dibedah siasat manakala Muhammad Normasrie pula dirawat di unit kecemasan hospital sama. – K! ONLINE


Pesawat ringan mendarat cemas di Lebuh Raya
Oleh MOHD SHARKAWI LONDING

22 November 2020, 12:24 pm
KULAI – Sebuah pesawat ringan dipercayai mendarat cemas di lorong kecemasan di Kilometer 47.8 Lebuh Raya Utara Selatan arah Selatan di sini hari ini.
Difahamkan kejadian itu berlaku sebelum susur keluar Sedenak arah selatan pada pagi ini.

Ketua Polis Daerah Kulai, Superintendan Tok Beng Yeow ketika dihubungi mengesahkan kejadian itu.
“Ya ada kejadian pesawat mendarat cemas,” katanya kepada Kosmo!.
Maklumat lanjut berhubung kejadian itu akan menyusul kemudian. – K! ONLINE


Anugerah Budak Emas 2020 milik Haaland
Oleh KOSMO!

22 November 2020, 10:45 am
DORTMUND – Bintang Borussia Dortmund, Erling Braut Haaland dinobatkan sebagai pemenang Anugerah Budak Emas 2020 berdasarkan kecemerlangannya sepanjang tahun ini.
Penyerang berusia 20 tahun itu berjaya menewaskan pencabar-pencabar terdekat seperti rakan sepasukannya, Jadon Sancho, pemenang Liga Juara-Juara bersama Bayern Munich, Alphonso Davies dan bintang muda sensasi Barcelona, Ansu Fati.
Kejayaan itu menyaksikan Haaland kini menyertai senarai pemenang-pemenang terdahulu seperti bintang Paris Saint-Germain, Kylian Mbappe yang memenanginya sewaktu edisi 2017, bek tengah Juventus, Matthijs de Ligt (2018) dan penyerang Atletico Madrid, Joao Felix pada tahun lalu.
Anugerah itu membuktikan pelaburan Dortmund membeli Haaland dengan yuran perpindahan bernilai €20 juta (RM97.05 juta) daripada jaguh Austria, RB Salzburg pada Januari lalu ternyata sangat berbaloi.
Sebagai rekod, Haaland sudah berjaya menjaringkan 16 gol daripada 18 penampilan dalam semua kejohanan bersama Dortmund walaupun sempat beraksi setengah musim sahaja bersama Dortmund pada 2019-2020.
Ketajaman penyudah itu dibuktikan sekali lagi apabila anak kepada legenda Norway, Alf Inge Haaland tersebut kini sudah mengumpul 11 gol daripada 11 penampilan dalam semua kejohanan termasuk Bundesliga dan Liga Juara-Juara musim ini bersama Dortmund.

Ia sekali gus menghidupkan semula spekulasi perpindahan mengaitkan bintang skuad antarabangsa Norway itu dengan pasukan gergasi Eropah seperti juara Sepanyol, Real Madrid dan jaguh Liga Perdana Inggeris, Manchester United. – AGENSI


Saman RM1.9 juta dikutip dalam tempoh 4 hari
Oleh ROSLIZA MOHAMED

22 November 2020, 12:15 pm
KOTA BHARU – Jabatan Siasatan dan Penguatkuasaan Trafik (JSPT) Kelantan mengutip kira-kira RM1.9 juta dalam tempoh empat hari hasil daripada pembayaran saman selepas diskaun 50 peratus yang ditawarkan baru-baru ini.
Ketua JSPT Kelantan, Superintendan Mohd. Zamri Mohd. Rowi berkata, kutipan itu bermula 16 hingga 18 November lalu iaitu pada hari bekerja.
“Bayaran saman itu dikutip di semua Ibu Pejabat Polis Daerah negeri ini dari pukul 8.30 pagi hingga 3.30 petang.
“Pada hari pertama tawaran diskaun itu, sebanyak RM575,770 saman berjaya dikutip manakala pada hari kedua (RM553,780), hari ketiga (RM413,920) dan hari keempat (RM430,830),” katanya ketika dihubungi Kosmo! di sini hari ini.
Menurut Mohd. Zamri, sehubungan dengan itu, orang ramai yang mempunyai saman boleh berbuat demikian sehingga tarikh akhir iaitu 30 November depan dan kaunter bayaran hanya dibuka pada hari bekerja sahaja.
Akhbar Kosmo! sebelum ini melaporkan, orang ramai yang mempunyai saman kesalahan lalu lintas di negeri ini boleh membuat semakan dan pembayaran dengan diskaun sebanyak 50 peratus bagi tempoh dua minggu bermula 16 hingga 30 November ini.

Urusan pembayaran saman boleh dibuat pada hari bekerja sahaja iaitu Ahad hingga Khamis. – K! ONLINE


34 mangsa banjir dipindahkan di Raub
Oleh KOSMO!

22 November 2020, 10:38 am
Oleh ABDUL RASHID ABDUL RAHMAN
RAUB – Banjir mula melanda Pahang apabila seramai 34 mangsa daripada tujuh buah keluarga di daerah ini dipindahkan ke pusat pemindahan sementara semalam selepas rumah mereka dinaiki air.
Ketua Zon 3 Jabatan Bomba dan Penyelamat Malaysia (JBPM) negeri, Shahrul Nizam Nasir berkata, kesemua mangsa daripada dua kampung iaitu Kampung Kuala Semantan dan Kampung Sega Lama mula berpindah kira-kira pukul 10 malam semalam.
“Seramai 12 mangsa daripada tiga keluarga daripada Kampung Kuala Semantan dipindahkan ke Masjid Jamek Kampung Kuala Semantan manakala seramai 22 mangsa daripada empat keluarga dari Kampung Sega Lama dipindahkan ke Masjid Kampung Sega Lama.
“Pihak bomba membantu pemantauan dan pemindahan mangsa ke Masjid Kuala Semantan dan Masjid Kampung Sega Lama dan terus melakukan pemantauan di sekitar daerah ini,” katanya.
Menurutnya, berdasarkan pemantauan pada masa ini trend air adalah statik dan tidak berlaku hujan.

Dalam pada itu, beliau berkata, dalam usaha mencegah penularan wabak Covid-19 anggota bomba telah membuat sanitasi tempat perpindahan mangsa banjir terbabit. – K! ONLINE


Ancelotti tak sanggup Everton kalah lagi
Oleh KOSMO!

22 November 2020, 10:40 am
EVERTON – Pengurus Everton, Carlo Ancelotti berharap skuad kendaliannya mampu menunjukkan kebangkitan menjelang aksi Liga Perdana Inggeris (EPL) menentang Fulham di Craven Cottage malam ini.
The Toffees mengalami tiga kekalahan berturut-turut sebelum ini sehingga menyebabkan mereka terkeluar daripada kelompok empat teratas dan menghuni tangga ketujuh.
Bagaimanapun, Ancelotti mengakui mereka berada dalam keadaan tertekan menjelang perlawanan itu meskipun berdepan Fulham yang hanya melakar satu kemenangan musim ini.
“Saya tahu Fulham tidak bermula baik pada musim ini, namun saya percaya perlawanan itu akan menjadi satu aksi sukar kerana kami sudah kalah tiga perlawanan sebelum ini.
“Sudah tentu saya mahu pemain-pemain tunjukkan respon pada perlawanan tersebut. Kami mahukan kemenangan bagi meningkatkan keyakinan semua pemain,” kata Ancelotti.
Pada masa sama, beliau turut meluahkan kelegaan apabila perlawanan menentang Fulham diubah ke Ahad, sekali gus membolehkan pemain-pemainnya berehat.

“Sudah tentu perubahan masa perlawanan beri satu kelegaan kepada kami kerana pemain-pemain boleh mendapatkan lebih rehat.
“Ada diantara pemain kami yang baru pulang daripada tugasan antarabangsa dan masih keletihan serta berdepan masalah kecergasan.
“Ini memberi peluang buat kami untuk lakukan persiapan yang lebih rapi dengan masa yang ada,” ujarnya. – AGENSI


Bomba panjat bukit curam bawa turun warga emas
Oleh NOOR HASLIZA NUSI

22 November 2020, 12:18 pm
BALIK PULAU – Anggota bomba mengambil masa selama setengah jam untuk mendaki dan membawa turun seorang warga emas yang ditemui dalam keadaan lemah di sebuah pondok dusun durian di Kampung Sepakat, Teluk Kumbar di sini pagi tadi.
Pegawai Operasi dari Balai Bomba dan Penyelamat Seri Balik Pulau, Isparizan Ishak berkata, pihaknya menerima panggilan berhubung kejadian pada pukul 7.53 pagi dan bergegas ke lokasi terbabit.
Menurutnya, beberapa anggota bomba terpaksa memanjat bukit pada jarak 80 meter untuk ke lokasi pondok berkenaan.
“Sebaik tiba di situ, warga emas berusia 69 tahun ditemui dalam keadaan lemah dan anggota telah memberi rawatan awal kepada mangsa.
“Menurut rakan-rakanya yang turut berada di dusun itu, mangsa sebelum itu dilaporkan pengsan dan didapati telah sedarkan diri sebaik anggota tiba di situ,” katanya ketika dihubungi Kosmo! di sini hari ini.
Isparizan memberitahu, anggota kemudiannya membawa turun mangsa ke kaki bukit dengan laluan mendaki yang curam menggunakan alat pengusung.

“Kita telah menyerahkannya kepada pasukan kesihatan yang menunggu di kaki bukit untuk dibawa ke Hospital Balik Pulau dengan ambulan,” ujarnya. – K! ONLINE


Sultan Johor kurnia anugerah Datuk kepada empat individu
Oleh KHAIRUL MOHD. ALI

22 November 2020, 11:49 am
JOHOR BAHRU – Sultan Johor, Sultan Ibrahim Sultan Iskandar berkenan mengurniakan Darjah Sultan Ibrahim Johor Yang Amat Disanjungi Pangkat Yang Kedua, Dato’ Mulia Sultan Ibrahim Johor (DMIJ) yang membawa gelaran Datuk kepada empat individu.
Menerusi satu kenyataan dimuatnaik dalam laman Facebook rasmi baginda, majlis penganugerahan itu dikurniakan sempena Ulang Tahun Hari Keputeraan Baginda Tuanku Sultan Ke-62 pada hari ini di Istana Pasir Pelangi, di sini.
Berangkat sama, Tunku Mahkota Johor, Tunku Ismail.
Turut hadir, Menteri Besar Johor, Datuk Hasni Mohammad dan Setiausaha Kerajaan Negeri Johor, Datuk Azmi Rohani.
Anugerah berkenaan dikurniakan kepada Datuk Bandar Majlis Bandaraya Iskandar Puteri, Salehuddin Hassan; Pengarah Kesihatan Johor, Dr. Aman Rabu; Mejar Cina, David Wong Khoong Soon dan Ahli Pemegang Amanah Yayasan Sultan Ibrahim Johor, Avinderjit Singh Harjit Singh.
Menurut kenyataan itu, David Wong merupakan keturunan Wong Ah Fook dan dilantik sebagai Mejar Cina di atas perkenaan Sultan Ibrahim, September lalu.  – K! ONLINE


155 mangsa banjir dipindahkan
Oleh MOHAMAD FAIZAL HASHIM

22 November 2020, 11:59 am
JOHOR BAHRU – Seramai 155 mangsa banjir dari daerah Pontian dan Johor Bahru dipindah ke dua pusat pemindahan sementara (PPS) di daerah terbabit ekoran kejadian banjir kilat semalam.
Pengerusi Jawatankuasa Kesihatan dan Alam Sekitar negeri, R. Vidyananthan berkata, kesemua mangsa melibatkan 40 buah keluarga kedua-dua daerah terlibat.
Katanya, dua PPS yang dibuka bagi menempatkan kesemua mangsa tersebut ialah Sekolah Kebangsaan (SK) Kampung Pasir, Johor Bahru dan Dewan Masjid Kampung Ulu Pulai, Pontian.
“SK Kampung Pasir dibuka pada pukul 7.30 malam bagi menempatkan 144 mangsa daripada 36 keluarga membabitkan penduduk Kampung Pasir, Kampung Seri Serdang, Kampung Pengkalan Rinting dan Kampung Seri Jaya.
“Manakala PPS di Dewan Masjid Kampung Ulu Pulai dibuka pada 10 malam bagi menempatkan 11 mangsa banjir dari Kampung Ulu Pulai,” katanya dalam kenyataan hari ini.
Vidyananthan berkata, sehingga 8 pagi ini, tiada pertambahan mangsa banjir dicatatkan dan kekal dengan jumlah 155 individu terjejas.

“Mangsa banjir dinasihatkan sentiasa minum air dan makan makanan yang telah dimasak. Buang makanan yang telah terendam dengan air banjir atau rosak.
“Elakkan makan makanan mentah seperti ulam-ulaman dan sayur-sayuran. Jangan makan makanan yang dihidang lebih empat jam serta sentiasa menjaga kebersihan diri basuh tangan sebelum kanan dan selepas ke tandas,” katanya.
Antara agensi yang terlibat ialah Polis Diraja Malaysia, Pejabat Kesihatan Daerah, Angkatan Pertahanan Awam Malaysia, Jabatan Bomba dan Penyelamat Malaysia, Jabatan Kebajikan Masyarakat dan Angkatan Tentera Malaysia. – K! ONLINE


Gelang ‘pink’ ditanggalkan di tepi jalan
Oleh MOHD SHARKAWI LONDING

22 November 2020, 11:54 am
JOHOR BAHRU – Seorang individu tidak bertanggungjawab bertindak kurang bijak apabila menanggalkan gelang merah jambu sebelum membuangnya di tepi jalan berhampiran sebuah kedai di Desaru Utama di sini.
Penemuan gelang warna merah jambu yang lengkap bernombor itu mula tular di media sosial sejak semalam.
Gelang warna merah jambu itu dipakai oleh individu yang menjalani kuarantin 14 hari bermula tarikh 19 November sehingga 2 Disember ini untuk menjalani ujian saringan Covid-19 dan sepanjang tempoh itu mereka tidak boleh keluar rumah sehingga tamat.
Gelang kuarantin itu hanya boleh dipotong oleh petugas Kementerian Kesihatan (KKM) yang terlibat setelah tempoh kuarantin tamat.
Dalam pada itu, Ketua Polis Daerah Kota Tinggi, Superintendan Hussin Zamora memaklumkan, pihaknya telah menerima laporan berkenaan kes itu semalam.
“Kita ada terima laporan semalam dan perkara ini telah dirujuk kepada pihak KKM Kota Tinggi untuk tindakan lanjut,” katanya ketika dihubungi di sini hari ini.

Daerah Kota Tinggi masih diletakkan di bawah Perintah Pergerakan Kawalan Bersyarat (PKPB) kerana bilangan jangkitan Covid-19 telah mencatatkan jumlah sehingga 52 kes.
Selain daerah itu, Mersing juga masih berada di bawah PKPB.
Kerajaan memutuskan pelaksanaan PKPB di Johor, Melaka, Kedah dan Terengganu ditamatkan semalam lebih awal berbanding 6 Disember depan seperti diumumkan sebelum ini.
Bagaimanapun beberapa daerah seperti Kulim di Kedah, Kota Tinggi dan Mersing di Johor masih dikenakan PKPB. – K! ONLINE


Arteta waspada helah Leeds
Oleh KOSMO!

22 November 2020, 10:35 am
LONDON – Menjelang aksi Liga Perdana Inggeris (EPL) menentang Leeds United di Elland Road awal pagi esok, pengurus Arsenal, Mikel Arteta berharap pemain-pemainnya berjaga-jaga dengan kemampuan pasukan tuan rumah.
The Gunners pastinya terdesak untuk mengutip tiga mata selepas dikejutkan dengan kekalahan 0-3 kepada Aston Villa di laman sendiri dua minggu lalu.
Justeru, Arteta percaya skuad kendaliannya itu sedia menebus kekecewaan tersebut selain menggesa pemain-pemainnya menampilkan aksi lebih konsisten.
“Sudah tentu kekalahan kepada Villa sangat menyakitkan kerana ia berlaku di laman sendiri. Kami sudah biasa berdepan keadaan seperti itu, jadi saya yakin pemain akan tunjukkan kebangkitan.
“Saya tahu perlawanan sebelum ini berbeza dengan aksi menentang Leeds tetapi kami perlu baiki kelemahan-kelemahan itu dan cuba tampilkan permainan terbaik,” kata pengendali dari Sepanyol itu.
Mengulas kemampuan yang dimiliki Leeds, Arteta percaya skuad kendalian Marcelo Bielsa itu tidak boleh dipandang rendah kerana mereka sentiasa menampilkan aksi menyerang dan agresif.

“Saya tahu mereka akan bermain dengan corak serangan seperti biasa. Mereka juga memiliki pemain yang cergas kerana tidak ramai yang bermain di pentas antarabangsa, jadi kami perlu berhati-hati,” tambahnya. – AGENSI


Empat cedera kemalangan tiga kenderaan
Oleh KOSMO!

23 November 2020, 10:52 pm
SEREMBAN – Empat termasuk pekerja penyelenggaraan lebuh raya cedera selepas kenderaan dinaiki mereka dirempuh dalam kejadian kemalangan melibatkan tiga buah kenderaan di Kilometer 9.3, Lebuh Raya Seremban-Port Dickson di sini petang tadi.
Ketua Polis Daerah Seremban, Asisten Komisioner Mohd. Said Ibrahim berkata, kemalangan berlaku apabila sebuah kereta jenis Toyata Vios yang dipandu wanita di lorong kiri hilang kawalan ke lorong kanan lebuh raya.
Kenderaan itu kemudian melanggar sebuah trak pikap jenis Isuzu D-Max yang sedang bergerak di lorong kanan arah yang sama.
“Pelanggaran itu menyebabkan Isuzu D-Max hilang kawalan dan melanggar sebuah lori milik penyelenggara lebuh raya yang sedang berhenti di bahu kiri jalan.
“Impak pelanggaran juga telah menyebabkan lori tersebut terbabas ke dalam longkang. Pemandu Isuzu D-Max, pemandu lori dan dua lagi penumpangnya cedera ringan di badan,” katanya dalam kenyataan hari ini.
Menurut Mohd. Said, pemandu kereta Toyota Vios tidak cedera.

Kes disiasat dibawah Peraturan 10 Kaedah-Kaedah Lalulintas Jalan 1959 (Peraturan 10 LN 166/59) . -K! ONLINE


PKRC di Penjara Seremban bagi Kluster Bakti
Oleh NOR AINNA HAMZAH

23 November 2020, 10:59 pm
SEREMBAN – Jabatan Kesihatan Negeri Negeri Sembilan akan menyediakan Pusat Rawatan dan Kuarantin berisiko rendah (PKRC) di Penjara Seremban bagi Kluster Bakti dalam masa terdekat.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan, S. Veerapan berkata, Jabatan Kesihatan dan Majlis Keselamatan Negeri (MKN), Negeri Sembilan sedang mengambil langkah terbaik dalam menangani Kluster Bakti berkenaan.
Menurutnya, saringan juga sedang giat dilaksanakan sejajar dengan pengumuman Menteri Kanan (Keselamatan), Datuk Seri Ismail Sabri Yaakob, Perintah Kawalan Pergerakan Diperketatkan (PKPD) akan dilaksanakan di Penjara Seremban dan kuarters penjara itu, bermula esok hingga 7 Disember depan.
“Semalam, sebanyak 16 kes telah dikesan dari Kluster Bakti ini diikuti 12 kes baharu positif Covid-19 hari ini menjadikan jumlah keseluruhan terkini dari kluster ini sahaja sebanyak 28 kes.
“Secara keseluruhannya, tambahan 41 kes baru positif Covid-19 dilaporkan ke Crisis Preparedness and Response Centre (CPRC) JKNNS menjadikan jumlah keseluruhan kes sebanyak 3,985 kes,” katanya ketika dihubungi, di sini, tadi.
Veerapan berkata, dari jumlah tersebut, 3,225 kes telah sembuh dan discaj, 752 kes yang masih menerima rawatan di wad dan lapan kes telah meninggal dunia.

“Sebanyak 1,327 kes positif Covid-19 adalah merupakan dari kluster Cergas, 547 kes dari kluster kaya, 266 kes dari kluster Lengkuk, 61 kes dari kluster Taman Bunga, 40 kes dari kluster Jernih, 28 kes dari kluster Bakti dan 21 kes dari kluster Oad.
Untuk rekod, PKPD Penjara Seremban meliputi keseluruhan kawasan Penjara Seremban termasuk blok penjara, bangunan pentadbiran serta kuarters pegawai dan kakitangan yang melibatkan 2,080 orang penghuni.
Terdahulu, April lalu, semasa gelombang kedua Covid-19 dianggarkan kira-kira 30 penghuni Penjara Seremban menyumbang tenaga dan kemahiran apabila menyiapkan hampir 5,000 peralatan perlindungan peribadi (PPE) bagi kegunaan petugas barisan hadapan di negeri ini. -K! ONLINE


Peragut rentap rantai leher sebelum tumbuk muka
23 November 2020, 10:13 pm
PETALING JAYA – Seorang peragut bertindak merentap dua utas rantai leher dan menumbuk muka seorang wanita sebelum melarikan diri bersama rakannya dalam satu kejadian di sebuah farmasi di Jalan Gombak, Setapak pada Sabtu lalu.
Akibat kejadian itu, mangsa mengalami kecederaan ringan selain kerugian kira-kira RM10,000.
Dalam kejadian pukul 8.47 malam, mangsa dikatakan sedang membuat pembayaran di kaunter farmasi itu sebelum didatangi dua suspek dari arah belakang.
Ketua Polis Dearah Wangsa Maju, Superintendan Rajab Ahad Ismail berkata, salah seorang suspek bertindak meragut rantai leher mangsa sebelum menumbuk mukanya.
Susulan itu, kedua-dua mereka melarikan diri menaiki sebuah kenderaan yang diletakkan di hadapan premis tersebut.
“Hasil semakan rakaman televisyen litar tertutup (CCTV) di tempat kejadian mendapati kedua-dua suspek memakai pelitup muka memasuki farmasi berkenaan.

“Siasatan lanjut juga mendapati mereka menggunakan nombor pendaftaran kenderaan palsu bagi mengelirukan pihak berkuasa,” katanya dalam satu kenyataan hari ini.
Menurutnya lagi, usaha mengesan suspek giat dijalankan dan kes disiasat mengikut Seksyen 392 Kanun Keseksaan.
Orang ramai yang mempunyai maklumat berhubung kes ini diminta menghubungi Pegawai Penyiasat kes Asisten Superintendan Shahrizal Saleh di talian 017 713 4705 atau Inspektor Aisyah Mohd. Noor di talian 013 933 8214.
Terdahulu, tular satu rakaman CCTV berdurasi 45 saat yang menunjukkan seorang wanita menjadi mangsa ragut di sebuah farmasi. – K! ONLINE


Top Glove: Syed Saddiq ulang gesaan cukai durian runtuh
23 November 2020, 11:13 pm
PETALING JAYA- Susulan peningkatan kes Covid-19 di asrama pekerja syarikat Top Glove, bekas Menteri Belia dan Sukan, Syed Saddiq Syed Abdul Rahman mengulangi gesaan untuk mengenakan cukai durian runtuh kepada syarikat itu.
Ini kerana syarikat berkenaan mengaut untung besar akibat permintaan tinggi sarung tangan getah berikutan penularan pandemik Covid-19.
“Apabila Covid-19 tular di Malaysia, mereka mengaut keuntungan supernormal sehingga mencecah siling harga pasaran sebesar RM77.59 bilion sehingga 15 Oktober,” katanya dalam satu kenyataan yang disiarkan di laman Twitter beliau.
Ahli Parlimen Muar itu berkata, cukai durian runtuh sebelum ini pernah dikenakan kepada syarikat perladangan dan stesen janakuasa bebas.
“Prioriti saya tetap rakyat bukan syarikat besar. Kalau “”market cap” mereka cecah RM77.59 bilion, mengapa cukai durian runtuh ini yang hanya dikenakan sebanyak RM4.8 bilion ini tidak boleh dibuat?” katanya.
Tambah Syed Saddiq, syarikat tersebut memang mempunyai masalah rekod yang bermasalah apabila melibatkan kebajikan pekerja.

“Kalau pertengahan tahun ini, Top Glove didenda sehingga RM116 juta kerana gagal menjaga kebajikan pekerja, kes-kes buruh paksa, dipaksa bekerja lebih masa, gaji ditahan dan pasport dirampas.
“Top Glove sudah kena denda dan didapati bersalah. Hari ini, mereka sekali lagi gagal kerana tidak melindungi kesihatan pekerja mereka,” katanya.
Syed Saddiq sebelum ini menggesa kerajaan mengenakan cukai durian runtuh kepada syarikat-syarikat dalam sektor pembuatan sarung tangan semasa perbahasan Belanjawan 2021 di Parlimen baru-baru ini. -K! ONLINE


Polis tahan dua lelaki miliki arak tanpa cukai bernilai RM201,800
Oleh KHAIRUL MOHD. ALI

23 November 2020, 9:40 pm
PASIR GUDANG – Dua lelaki tempatan berusia 44 dan 50 tahun ditahan polis selepas dipercayai terlibat dengan kegiatan pengedaran arak tanpa cukai bernilai RM201,800 di Jalan Santalia 1, di sini hari ini.
Pegawai Pemerintah Batalion 5 Pasukan Gerakan Am (PGA), Superintendan Dimin Awang berkata, kedua-dua suspek itu ditahan pada pukul 1.05 petang.
Menurutnya, suspek dipercayai menyimpan pelbagai jenis arak tanpa cukai kastam dalam tiga buah kenderaan.
“Pemeriksaan lanjut mendapati, sejumlah 230 karton arak pelbagai jenama dirampas, beserta tiga kenderaan iaitu Toyota Unser, Toyota Camry dan Toyota Innova.
“Berdasarkan siasatan, suspek dipercayai menggunakan kenderaan itu untuk menyimpan arak berkenaan sebelum diedarkan di sekitar Johor Bahru,” katanya dalam satu kenyataan, di sini hari ini.
Tambah beliau, jumlah keseluruhan rampasan termasuk arak dan kenderaan adalah bernilai RM327,800.

“Suspek yang ditahan beserta barang rampasan dibawa ke Ibu Pejabat Polis Daerah Seri Alam, di sini untuk tindakan lanjut.
“Kes ini akan disiasat mengikut Seksyen 135 (1) Akta Kastam 1967,” ujarnya.-K! ONLINE.


Lapan ‘hotspot’ banjir di Pasir Puteh
Oleh YATIMIN ABDULLAH

23 November 2020, 9:43 pm
PASIR PUTEH – Pasukan Bomba dan Penyelamat Pasir Puteh mengenal pasti sebanyak lapan lokasi hotspot yang sering dilanda banjir di daerah ini sebagai langkah untuk memudahkan gerak kerja ketika proses pemidahan dilakukan kelak.
Ketua Balai Bomba dan Penyelamat Pasir Puteh, Penolong Penguasa Bomba Azhar Elmi Mustofar berkata, lapan kawasan itu
Kampung Daram Buaya, Tok Kundur, Gong Chokoh, Saring, Tok Sudin, Gong Tengah, Sungai Kelong dan Kedai Menanti.
Menurutnya, bagi melancarkan operasi pemindahan ketika musim banjir, bomba Pasir Puteh melakukan rondaan setiap tiga jam sekali di kawasan tersebut.
“Melalui rondaan itu, kita turut memberikan tumpuan terhadap aspek bentuk muka bumi di kawasan terlibat.
“Hal ini bagi memastikan operasi menyelamat dan memindahkan banjir dikawasan itu berjalan lancar mengikut prosedur operasi standard (SOP) dalam usaha memutuskan rantaian Covid-19,” katanya.
Terdahulu, Azhar Elmi bersama anggota turun padang melakukan tinjauan paras air di Kampung Tasek Tok Kundor, Bukit Awang di sini hari ini.

Azhar Elmi berkata, melalui rondaan itu, pemantauan terhadap paras air sungai turut dilakukan.
Katanya, langkah itu bagi memastikan segala persiapan dapat dijalankan dengan kadar segera jika air sungai melimpah. -K! ONLINE


Sabun paling mahal berharga RM11,454
Oleh KOSMO!

23 November 2020, 10:21 pm
BEIRUT – Sebuah kilang membuat sabun mendakwa berjaya menjual sabun termahal dunia pada harga AS$2,800 (RM11 ,454).
Sabun jenama Khan Al Sabun itu dihasilkan syarikat Hassan&Sons.
Syarikat itu memiliki kilang  di Lebanon dan terkenal kerana menghasilkan sabun dan produk penjagaan kulit yang mewah mengandungi minyak aromaterapi serta wangian semula jadi.
Sabun itu pertama kali dihasilkan pada tahun 2013 sebagai hadiah kepada Wanita Pertama Qatar, Moza Naser.
Sebuku sabun yang mengandungi serbuk emas dan berlian dilaporkan bernilai RM11,454.
Sabun mewah itu telah diubah suai oleh syarikat tersebut dan menjadi tular apabila video Ketua Pegawai Eksekutif, Amir Hasen memberikannya kepada bintang tersohor dari Bahrain, Shaila Sabt, baru-baru ini.

Selebriti Bahrain, Shaila Sabt (kiri) memegang kotak mengandungi sabun termahal dunia bersama Amir Hasen (kanan). Instagram/ Beirutcomwebsite
Berbentuk seperti kepingan keju, sabun termahal dunia itu diukir tangan dengan nama penerima dan disadur emas 24 karat.
“Sabun ini diberi gelaran paling mahal di dunia bukan kerana kandungan serbuk emasnya tetapi kesannya pada psikologi dan rohani seseorang wanita,” kata Amir kepada portal berita Al- Ain – Agensi


Jangan pertaruhkan kesejahteraan rakyat – Tengku Zafrul
Oleh MOHD. HUSNI MOHD. NOOR

23 November 2020, 11:01 pm
PUTRAJAYA – Belanjawan 2021 adalah hasil usaha pelbagai pihak termasuk rakyat, swasta, badan bukan kerajaan (NGO) dan kerajaan malah, boleh dikatakan ia melambangkan suara rakyat.
Justeru, Menteri Kewangan, Tengku Datuk Seri Zafrul Tengku Abdul Aziz berkata, ini bukan masanya untuk mempertaruhkan kesejahteraan rakyat, di kala dunia masih terumbang-ambing.
“Marilah kita menjadi contoh kepada dunia bahawa apabila keadaan sukar melanda, kita mampu merentas ideologi politik masing-masing bagi mengatasinya bersama, demi mengekalkan momentum pemulihan ekonomi negara.
“Saya rasa saudara dan saudari semua tahu bahawa usaha kerajaan adalah untuk melindungi nyawa rakyat dan memulih ekonomi bukanlah sekadar melalui Belanjawan 2021 sahaja,” katanya.
Beliau berkata demikian menerusi catatan bertajuk Nukilan MK: Bolehkah Belanjawan 2021 Mengekalkan Momentum Pemulihan Ekonomi? yang dikongsi menerusi lama Facebook hari ini.
Tengku Zafrul berkata, pencapaian ekonomi negara pada suku ketiga 2020, iaitu -2.7 peratus adalah pencapaian yang terbaik dalam kalangan negara Asia Tenggara sedangkan negara lain mengalami penguncupan antara -3.5 hingga – 11.5 peratus.

Beliau berkata, kadar pengangguran negara terus menurun dan stabil berbanding  kemuncak 5.3 peratus Mei lalu dan 4.6 peratus pada September lalu.
Menurutnya, ini adalah antara petunjuk bahawa pelbagai usaha kerajaan untuk melindungi rakyat, menyokong perniagaan dan memperkukuh ekonomi sedang membuahkan hasil.
“Persoalannya kini, adakah ekonomi negara akan terus pulih? Saya mengaku, jawapannya bukanlah mudah. Ini bergantung kepada beberapa faktor, termasuk kebolehan kita untuk mengawal penularan Covid-19 yang memasuki gelombang ketiga.
“Kita juga perlu memastikan Belanjawan 2021 diluluskan agar momentum pemulihan ekonomi negara boleh diteruskan.
“Kita juga perlu sedar bahawa sasaran pertumbuhan ekonomi mungkin lebih perlahan dalam suku keempat disebabkan pelaksanaan PKPB, dan pada masa yang sama, walaupun kadar pengangguran semakin berkurangan, namun ia juga boleh naik jika tidak ditangani,” katanya.
Pada masa sama, katanya, beliau juga bertanggungjawab untuk memastikan hutang negara terkawal, perbelanjaan dibuat secara disiplin dan berhemah, serta negara tidak terdedah kepada risiko-risiko dalaman atau luaran.
“Saudara dan saudari yang membaca posting (hantaran) saya ini, saya yakin boleh menilai sendiri keikhlasan dan komitmen berterusan
kerajaan,” katanya. -K! ONLINE


Selangor uji teknologi nano rawatan awal air
Oleh ISKANDAR SHAH MOHAMED

23 November 2020, 10:32 pm
SHAH ALAM – Kerajaan Selangor sedang menguji satu kaedah teknologi nano yang berfungsi untuk merawat air sungai tercemar pada peringkat awal.
Pengerusi Jawatankuasa Tetap Infrastruktur & Kemudahan Awam, Pemodenan Pertanian dan  Industri Asas Tani, Ir. Izham Hashim berkata, kaedah itu melibatkan penyediaan sejenis mikro organisma yang akan diletakkan di semua kawasan hulu sungai di negeri ini.
“Secara umumnya, mikro organisma itu akan hidup di dalam air dan berupaya menapis sebarang pencemaran yang berlaku.
“Kita sudah memulakan kajian itu selama seminggu dan masih menunggu keputusan makmal untuk mengimplikasikannya kelak,” katanya pada program Bual Bicara Pencemaran Air: Siapa Buat Onar? menerusi Facebook (FB) rasmi MediaSelangor, malam ini.
Program selama sejam itu turut disertai  Ketua Penolong Pengarah Bahagian Pengurusan Lembangan Sungai & Pantai Lembaga Urus Air Selangor (LUAS), Haslina Amer.
Jelas Izham, pihaknya setakat ini mendapati teknologi daripada Amerika Syarikat itu menunjukkan hasil positif.

“Sepanjang tempoh seminggu mendapati berlaku perubahan warna dan penurunan kadar pencemaran hasil menerusi pensampelan air tercemar.
“Keadaan itu menunjukkan bahawa rawatan awal air dapat dilakukan di hulu sungai sebelum memasuki sesuatu muka sauk sehingga menyebabkan pencemaran,” ujarnya.
Dalam pada itu, Haslina berkata, skuad Pantas LUAS turut sentiasa mengambil pensampelan air setiap dua jam di kawasan sungai bagi mengesan pencemaran air atau bau.
“Skuad itu juga menjalankan pemantauan berterusan di semua anak sungai termasuk kawasan lembangan di negeri ini.
“Selain itu, rondaan kerap dilakukan bersama agensi lain di semua lokasi berisiko dan mempunyai manual kecemasan yang akan segera diaktifkan jika berlaku pencemaran sungai,” katanya.
Kekerapan gangguan bekalan air menimbulkan rasa kesal dan muak rakyat Selangor yang terpaksa menempuh keperitan itu terutama ketika pelaksanaan Perintah Kawalan Pergerakan Bersyarat (PKPB).
Dalam kejadian terbaru pada 10 November lalu, pencemaran bau air mentah dikesan di Sungai Selangor dan dipercayai berpunca dari kawasan perindustrian kecil di Jalan Velox, Rawang.
Pencemaran itu mengakibatkan empat Loji Rawatan Air (LRA) Rantau Panjang dan Fasa 1, 2 dan 3 dihenti tugas sekali gus menjejaskan lebih enam juta pengguna di tujuh wilayah. -K!ONLINE


7 penyanyi luah syukur, negatif Covid-19
Oleh MOHAMMAD SHAHEMY AZMI

23 November 2020, 10:49 pm
PETALING JAYA – Beberapa selebriti kontak terdekat Alif Satar yang terlibat dalam persembahan Separuh Akhir Muzik-Muzik ke-35 (SFMM35) meluahkan kesyukuran apabila keputusan ujian calitan Covid-19 masing-masing dilaporkan negatif.
Antara selebriti terdiri daripada penyanyi terbabit ialah Naim Daniel, Zynakal, Hael Hussaini, Aina Abdul, Syamel, Ernie Zakri dan Sherry Alhadad.
Mereka berkongsi keputusan meresahkan tersebut menerusi muat naik dalam akaun media sosial masing-masing. Prosedur seterusnya yang akan dilakukan selepas ini adalah kuarantin kendiri di rumah.
Antara perkongsian beberapa artis yang memaklumkan keputusan ujian calitan mereka.
“Salam semua. Alhamdulillah berkat doa kalian, proses kuarantin masih dijalankan walaupun keputusannya adalah negatif. Hari ke-10 atau ke-12, saya akan melakukan swab test (ujian calitan) yang kedua,” kata pengacara dan pelawak, Sherry Alhadad.
Sementara itu, penyanyi dan juga pelakon, Naim Daniel juga berkongsi keputusan ujian calitan yang dilakukan malam semalam yang menunjukkan hasil negatif.
“Saya akan tetap melakukan kuarantin kendiri selama dua minggu walaupun keputusannya adalah negatif,” katanya.

Penyanyi Ernie Zakri pula memberikan jawapan meredakan keresahan peminat tentang ujian calitan Covid-19 yang dilakukannya dalam satu pertanyaan peminat menerusi InstaStory.
“Result (keputusan) swab test (ujian calitan) semalam macam mana kak Ninie?” tanya seorang peminatnya dan dijawab ‘negatif’ oleh penyanyi lagu Gundah itu.
Malam semalam, industri hiburan tanah air kecoh apabila penyanyi, pengacara yang juga pelakon popular, Alif Satar mengesahkan dirinya, positif Covid-19.
Kenyataan terbuka pengacara Big State itu memaksa rakan-rakan artis yang menjadi kontak rapat dan berada di lokasi SFMM35 tampil melakukan ujian calitan Covid-19 dan kuarantin kendiri di rumah masing-masing- K! ONLINE


Kluster Teratai: 13,000 pekerja akan disaring
Oleh SITI A'ISYAH SUKAIMI

23 November 2020, 8:42 pm
PUTRAJAYA – Pihak Pejabat Kesihatan Daerah (PKD) Klang sedang bekerjasama dengan pihak pengurusan kilang bagi perancangan membuat saringan ke atas kira-kira 13,000 pekerja di 28 bangunan kilang berbeza susulan situasi Kluster Teratai di Selangor dan Kuala Lumpur.
Ketua Pengarah Kesihatan, Tan Sri Dr. Noor Hisham Abdullah berkata, kluster tersebut menunjukkan peningkatan kes mendadak sejak akhir-akhir ini dan sehingga hari ini terdapat 2,524 kes positif dilaporkan daripada keseluruhan 5,767 kes yang telah disaring.
Menurutnya, sebanyak 1,330 sampel adalah negatif manakala 1,913 masih menunggu keputusan dan kes dalam kluster ini terdiri daripada 164 warga Malaysia dan 2,360 warga asing berusia antara dua hingga 68 tahun.
“Kebanyakan kes daripada kluster ini merupakan pekerja kilang di kawasan Meru, Klang dan semua kes positif telah dimasukkan ke hospital
manakala kontak rapat mereka dikuarantin untuk mengelakkan jangkitan kepada pekerja lain.
“Pihak pengurusan kilang telah mengambil langkah inisiatif untuk mengasingkan pekerja yang dikenal pasti sebagai kontak rapat di tempat-tempat kuarantin yang tertentu,” katanya pada sidang akhbar di sini hari ini.
Beliau berkata, sehingga hari ini, tiada kes yang memerlukan rawatan di Unit Rawatan Rapi dan tiada kes kematian dilaporkan dalam kluster tersebut.

Dalam pada itu, Noor Hisham berkata, sejak 17 November lalu, Perintah Kawalan Pergerakan Diperketatkan (PKPD) telah dilaksanakan di sekitar kawasan asrama pekerja dan rumah pekerja manakala, jumlah penduduk yang terlibat dalam PKPD seramai kira-kira 5,900 orang.
Sementara itu, beliau berkata, perbincangan di peringkat Jawatankuasa Pengurusan Bencana Daerah (JPBD) telah diadakan dengan pelbagai agensi kerajaan pada hari ini dan ia berkisar cadangan penutupan kilang-kilang berkaitan secara berperingkat.
“Justeru, Kementerian Kesihatan menyambut baik perkara ini yang telah pun diumumkan oleh Menteri Kanan (Keselamatan), Datuk Seri Ismail Sabri Yaakob.
“Ini membolehkan saringan dijalankan secara menyeluruh dan untuk itu, pasukan perubatan dan kesihatan awam bantuan akan digerakkan ke kawasan yang terlibat bagi membantu segala aktiviti kawalan dan pencegahan termasuk saringan yang akan dipergiatkan,” katanya. -K!ONLINE


Majoriti prestasi pemain skuad Tembadau merudum
Oleh MUHAMAD ARDIE PUTRA SUHAIMI

23 November 2020, 8:06 pm
PENGURUS pasukan Sabah, Jelius Ating sudah merangka apa yang perlu dilakukan oleh skuad Tembadau selepas membuat ‘post-mortem’ apa yang mereka lalui sepanjang aksi Liga Malaysia (Liga M) musim ini.
Kata Jelius, ada kemerosotan prestasi dalam kalangan majoriti pemain selain prestasi bintang import yang kurang memuaskan dan tidak banyak membantu kepada kekuatan pasukan.
“Saya mahu pemain kembali perbaiki fokus dan sikap untuk masa akan datang kerana sepanjang pemerhatian musim ini, saya dapati ada penurunan dalam permainan mereka.
“Tiada guna jika pemain itu ada teknik dan bakat yang baik, namun mentaliti di atas padang seperti tidak ada fokus, pasukan ini boleh pergi jauh jika aspek sebegini mampu diperbaiki.
“Mengenai pemain import, kita akan cuba mencari yang lebih baik kerana berdasarkan pemerhatian, pemain import yang berkualiti akan membantu kepada kejayaan pasukan memandangkan tahap pemain tempatan antara semua pasukan tidak banyak jauh berbeza.
“Harapan saya pada musim depan adalah mahu melihat Sabah mampu berikan saingan serta cuba berada dalam kalangan lima pasukan teratas Liga Super,” katanya dalam satu kenyataan semalam.

Sebagai rekod, Jelius tidak dapat meneruskan peranannya selaku ketua jurulatih pada musim 2020 kerana tidak mempunyai lesen Pro A Konfederasi Bola Sepak Asia (AFC) dan tugas itu dipikul oleh pengendali import, Kurniawan Dwi Yulianto.
Bagaimanapun, Ketua Pegawai Eksekutif (CEO) Sabah FC, Dato Verdon Bahanda minggu lepas memberi bayangan skuad Sabah akan dikendalikan oleh ketua jurulatih baharu bagi menggantikan posisi Kurniawan yang tidak disambung kontraknya. K! ONLINE


Boustead Plantations catat untung RM16 juta
Oleh KOSMO!

23 November 2020, 9:00 pm
KUALA LUMPUR – Boustead Plantations Bhd. (Bousted Plantations) mencatat keuntungan selepas cukai sebanyak RM16 juta bagi suku ketiga tempoh kewangan berakhir  30 September 2020 berbanding kerugian sebanyak RM37 juta suku yang sama sebelumnya.
Keuntungan sebelum cukai meningkat kepada RM28 juta dengan penambahan dalam perolehan sebanyak RM206 juta.
Menurut Boustead Plantations, prestasi memberangsangkan ini disumbangkan daripada harga jualan kelapa sawit yang meningkat dan sekali gus ia memberi nilai positif kepada keuntungan operasi sebanyak RM40 juta.
“Berdasarkan komitmen Kumpulan untuk menghargai pelabur, Lembaga Pengarah mengumumkan dividen sebanyak 0.5 sen sesaham dan dividen tersebut akan dibayar pada 30 Disember ini,” katanya dalam kenyataan yang dikeluarkan di sini.
Boustead Plantation menjelaskan, program transformasi akan menjadi pemacu utama bagi Kumpulan.
Faktor sokongan daripada  harga minyak sawit mentah (MSM) yang stabil pula dijangka tetap menyokong permintaan minyak kelapa sawit  yang kukuh dari China, India, Eropah dan Pakistan.

Selain itu, faktor cuaca pula memainkan peranan penting bagi MSM khususnya bagi corak cuaca semasa yang berkaitan dengan La Nina.
Terdapat aliran penurunan minyak kacang soya, biji bunga matahari dan tanaman pengeluar minyak lain sehingga mencetuskan pembelian yang tinggi serta meningkatkan harga MSM kepada paras RM3,000.


MotoGP: Khairul Idham ucap selamat tinggal
Oleh MUHAMMAD RIDUAN MOHD HANAFIAH

23 November 2020, 9:08 pm
SIAPA sangka, empat tahun dahulu seorang budak berusia 17 tahun dari Kampung Gajah, Perak, Khairul Idham Pawi mampu mengejutkan jutaan rakyat Malaysia susulan kejayaannya meraih dua kemenangan pada Grand Prix (GP) Argentina dan Jerman pada Kejuaraan Motosikal Dunia (MotoGP) dalam kelas Moto3 pada tahun 2016.
Bagaimanapun, kejayaan tersebut sekadar menjadi memori bersejarah buat pelumba yang terkenal dengan gelaran Super KIP itu selepas saingan GP Portugal kelmarin menjadi salam perpisahan terakhirnya dengan pasukan Petronas Sprinta Racing (PSRT).
Impian KIP untuk meneruskan perjalanannya dalam saingan Moto3 musim depan berakhir selepas PSRT tidak menyambung kontraknya berikutan masalah prestasi.
KIP gagal meraih sebarang mata musim ini selepas dilihat bergelut mendapatkan rentak semula berikutan kecederaan yang menimpanya serta pembedahan membuang jari kelengkeng pada tangan kanannya.
“Apa pun, hari ini merupakan detik penting untuk saya mengucapkan terima kasih kepada PSRT untuk tempoh dua tahun ini bersama mereka. Terima kasih kerana sudi membantu saya dalam setiap perlumbaan dari awal musim hingga ke hari ini.
“Saya menikmati dan menempuhi perjalanan karier saya bersama pasukan ini dan saya ucapkan semoga maju jaya pada masa akan datang,” kata KIP dalam satu kenyataan semalam.

KIP masih belum mengumumkan perancangannya untuk meneruskan kariernya dalam perlumbaan motosikal meskipun sebelum ini dia berhasrat untuk beraksi dalam saingan Kejuaraan Motosikal Eropah (CEV) musim depan.
Tempat KIP dalam saingan Moto3 diambil alih oleh Darryn Binder dan akan menyertai John McPhee musim depan.
Mengulas perlumbaan di Litar Antarabangsa Algarve di Portimao kelmarin, KIP mengakui agak sukar untuknya berada di kedudukan baik selepas dikenakan penalti long lap.
“Pusingan pertama tidaklah begitu teruk, namun saya dikenakan penalti menyebabkan saya ketinggalan di atas litar. Namun kemudian saya dapat mengekori Gabriel Rodrigo  (Kommerling Gresini).
“Saya cuba mengikutnya tetapi pada tiga pusingan terakhir saya bergelut dengan beberapa masalah terutama di tayar belakang. Terdapat gegaran di bahagian tersebut sehingga menyukarkan saya untuk memintas mereka,” ujarnya. K! ONLINE


Masalah capaian internet untuk pelajar di PPS akan dibincangkan
Oleh WAT KAMAL ABAS

23 November 2020, 8:16 pm
BAGAN SERAI – Masalah para pelajar yang menghuni pusat penempatan sementara (PPS) berkaitan capaian internet yang lemah untuk belajar di atas talian akan dibincangkan dengan segera agar mereka tidak tercicir dalam pelajaran.
Pengerusi Jawatankuasa Pendidikan, Pembangunan Modal Insan, Pertubuhan Bukan Kerajaan dan Masyarakat Sivil Perak, Razman Zakaria berkata, pihaknya akan segera membawa perkara itu kepada mesyuarat exco kerajaan negeri dalam menyelesaikan kemelut yang berlaku.
“Semua pelan tindakan untuk jangka masa pendek dan panjang dalam hal itu akan di bincangkan dalam mesyuarat khas.
“Sebagai inisiatif dalam masa terdekat, Pusat Khidmat Dewan Undangan Negeri (DUN) Gunung Semanggol akan berjumpa dengan mana-mana rangkaian telekomunikasi bagi menyediakan khidmat wifi untuk kegunaan para pelajar di PPS,” katanya.
Beliau berkata demikian ketika ditemui pemberita selepas menyampaikan tabung bencana daerah dan kotak makanan sumbangan Perbadanan Menteri Besar (MB Inc) di PPS Sekolah Kebangsaan Parit Haji Aman di sini hari ini.
Tambahnya, pembelaran atas talian amat penting buat pelajar terutamanya bagi mereka yang akan menduduki peperiksaan seperti Sijil Pelajaran Malaysia (SPM) dan Sijil Tinggi Persekolahan Malaysia (STPM).

Sementara itu, ketika mengulas mengenai masalah pesawah yang memohon kerajaan mengembalikan wang bantuan RM600 sementara menunggu musim menuai, Razman berkata, dia menyokong agar bantuan tersebut dikembalikan.
“Wang itu ibarat bantuan kecemasan bagi untuk kegunaan pesawah terutama ketika musibah bencana seperti di landa banjir hingga tanaman mereka terjejas,” katanya.
Sementara itu, Ketua Polis Daerah Kerian, Mazuki Mat menasihatkan agar mangsa banjir tidak perlu berasa bimbang terhadap rumah yang mereka tinggalkan kerana pasukan pemantau pihak polis sentiasa membuat rondaan memantau terhadap rumah-rumah yang ditinggalkan akibat banjir. -K! ONLINE


Gelang ‘pink’ milik petugas kesihatan
Oleh MOHAMAD FAIZAL HASHIM

23 November 2020, 8:13 pm
JOHOR BAHRU – Jabatan Kesihatan Negeri Johor (JKNJ) mengesahkan gelang merah jambu yang ditemui berhampiran sebuah kedai di Desaru Utama, Kota Tinggi yang tular di media sosial kelmarin adalah milik seorang anggota kesihatan di Pejabat Kesihatan Daerah (PKD) Kota Tinggi.
Pengarah JKNJ, Datuk Dr. Aman Rabu berkata, pihak PKD turut mengesahkan bahawa gelang tersebut bukan dimiliki oleh orang kena perintah (OKP) Covid-19.
“Pihak PKD Kota Tinggi telah menjalankan siasatan ke atas aduan satu gelang berwarna merah jambu berhubung perkara tular itu.
“Hasil siasatan mendapati gelang pengawasan itu adalah milik seorang anggota kesihatan di PKD Kota Tinggi yang telah menjalani ujian Covid-19 bagi tujuan untuk bertolak ke Sabah dan secara tidak langsung telah dipakaikan gelang pengawasan.
“Pemakaian gelang semata-mata untuk ujian COVID-19 adalah tidak diperlukan,” katanya dalam kenyataan di sini hari ini.
Beliau berkata demikian susulan penemuan gelang merah jambu ditinggalkan di tepi jalan dipercayai dibuang di tepi jalan di berhampiran sebuah kedai di Desaru Utama semalam.

Dr. Aman berkata, pihak PKD Kota Tinggi sentiasa melaksanakan pemantauan terhadap kesemua OKP di negeri ini.
Tambahnya, pihak Polis Diraja Malaysia (PDRM) juga telah dimaklumkan mengenai perkara ini dan tiada penguatkuasaan dijalankan ke atas kesilapan yang berlaku.
“PKD Kota Tinggi juga telah menjalankan operasi OPS Home Surveillance di Zon Tenggara, Kota Tinggi dan Pengerang dengan kerjasama PDRM untuk memantau kepatuhan OKT yang tidak memakai Gelang di zon berkenaan dalam tempoh kuarantin bermula 19 November hingga 2 Disember depan.
“Hasil pemantauan mendapati kesemua OKP patuh dengan perintah kuarantin dan gelang pengawasan masih dipakai,” katanya.-K! ONLINE


Mahu belasah orang alasan keluar perintah berkurung
Oleh KOSMO!

23 November 2020, 8:15 pm
RENNES, Perancis – Seorang lelaki di rantau Brittany, barat laut Perancis didenda oleh polis dan berdepan tindakan undang-undang seterusnya selepas melanggar perintah berkurung koronavirus dengan memberi penjelasan bertulis bahawa dia keluar kerana ingin menumbuk muka seseorang.
Semua orang di Perancis yang ingin keluar rumah atas sebarang alasan semasa perintah berkurung bagi membendung penularan koronavirus, mesti memuat turun dan mengisi borang dengan mengystiharkan alasan mereka berbuat demikian.
Polis bandar Lannion berkata, anggota peronda menemui lelaki berumur 39 tahun itu menyelinap di belakang sebuah kereta awal pagi Sabtu lalu dan menyoalnya.
“Lelaki itu berkata bahawa dia sedang menunggu untuk menumbuk muka seseorang dan didapati membawa pisau lipat.
“Dia menulis borang keluar rumah menggunakan nama sebenar dan masa dia keluar rumah adalah pukul 10.15 malam (waktu tempatan). Bagaimanapun, kami memberitahunya bahawa alasan mahu membelasah seseorang tidak boleh diterima,” kata komander polis tempatan, Daniel Kerdraon.
Lelaki itu yang mengambil minuman beralkohol, ditahan semalaman dan dibebaskan pagi Sabtu lalu. Dia didenda €135 (RM657) kerana melanggar peraturan perintah berkurung dan €150 (RM730) lagi kerana berkelakuan mabuk.

Lelaki itu disoal siasat sekali lagi semalam kerana membawa senjata. – AFP


PMB terima anugerah tanggungjawab sosial
Oleh KOSMO!

23 November 2020, 8:48 pm
KUALA LUMPUR – PMB Investment Bhd. (PMB Investment) telah menerima Company of the Year Award for promoting education and investment literacy dalam acara The Sustainability & CSR Malaysia Award 2020.
Pemilihan tersebut telah dipilih untuk menerima anugerah tersebut hasil daripada pelaksanaan Program #ArifLabur, yang dianjurkan bertujuan mendidik masyarakat untuk celik pelaburan dan pengurusan kewangan.
Pemangku Ketua Pegawai Eksekutif Kumpulan Pelaburan Mara, Tengku Ahmad Badli Shah Raja Hussin berkata, program #ArifLabur ini telah dibawa ke seluruh negara .
“Program ini dibuka kepada semua secara percuma dan ramai orang telah mendapat manfaat daripadanya.
“Peserta program #ArifLabur didedahkan mengenai peluang pelaburan yang ada selain meningkatkan kemahiran mereka dalam memilih pelaburan yang sesuai dengan tahap risiko masing-masing,” katanya dalam kenyataan yang dikeluarkan di sini.
Anugerah tersebut telah diterima oleh Ketua Komunikasi Pemasaran Pelaburan Mara mewakili PMB Invesment, Marina Ghazali.

Turut hadir pada majlis tersebut ialah Pengerusi CSR Malaysia, Datuk R. Rajendran.
Selain itu, Tengku Ahmad Badli menjelaskan, melalui program  #ArifLabur, masyarakat  diberi tips untuk mengenal pasti skim penipuan pelaburan secara online agar mewujudkan kesedaran kepada masyarakat awam berkaitan isu scammer yang semakin menjadi-jadi di negara ini.
Mengulas lanjut, ia juga adalah untuk memberi kesedaran berhubung pengurusan kewangan bagi mengelakkan berlakunya peningkatan golongan muda muflis di negara ini selain sebagai   persediaan wang persaraan kepada masyarakat.
“Kejayaan syarikat menerima anugerah ini akan menjadi penyuntik semangat buat kami untuk terus mendidik masyarakat berkaitan ilmu pelaburan dan juga pengurusan kewangan melalui pengalaman kami yang telah berada dalam industri pengurusan saham amanah sejak 1967,” ujarnya.


Netizen mahu Top Glove bertanggungjawab
23 November 2020, 8:56 pm
PETALING JAYA- Berikutan penularan wabak Covid-19 dalam kalangan pekerja syarikat sarung tangan, Top Glove melebihi 1,000 kes hari ini, rata-rata netizen mahu syarikat itu bertanggungjawab.
Seorang pengguna Twitter, @KhabirM dalam satu ciapan menyatakan bahawa Top Glove patut disaman dan bertanggungjawab.
Dia kemudian memuatnaik capaian ke sebuah laporan The Guardian mengenai situasi pekerja asing di syarikat itu yang dikaitkan dengan buruh paksa.
Seorang lagi netizen, @mirsux_ mendakwa bahawa anggota keluarganya yang bekerja di syarikat itu diminta hadir bekerja meskipun dinasihatkan doktor untuk kuarantin.
Bagi, @f4izalhassan, kejadian itu merupakan satu peringatan untuk syarikat itu.
“Paksa orang datang kerja, dah nasihat suruh tutup tapi degil, akhirnya kena tutup.

Ahli Parlimen Muar, Syed Saddiq dalam akaun Twitternya turut memberi kenyataan bahawa keutamaannya adalah kepada rakyat dan bukan syarikat besar dan kaya.
Sehingga pukul 9 malam, Top Glove trending di Twitter dengan 14,000 ciapan.
Sementara itu, Top Glove dalam satu kenyataan berkata, pihaknya akan bekerjasama sepenuhnya dengan pihak berkuasa untuk melaksanakan penghentian operasi secara beroperasi di 16 fasiliti di Meru, Klang.
“Dengan panduan daripada Kementerian Kesihatan (KKM) kami telah menyelesaikan saringan penuh 57000 pekerja di hostel-hostel.
“Kami komited untuk teruskan saringan Covid-19 seperti yang dicadangkan KKM untuk baki pekerja dan kakitangan di kilang-kilang di Meru, Klang,” katanya dalam satu kenyataan hari ini.
Menurutnya, keselamatan dan kesejahteraan kakitangan dan komuniti setempat menjadi keutamaan dalam mengawal situasi dan meratakan lengkukan Covid-19. -K! ONLINE


300 pekerja Top Glove dipindahkan ke dua hospital
Oleh MOHD YUNUS YAKKUB

23 November 2020, 9:25 pm
KLANG – Kira-kira 300 pekerja di kilang Top Glove yang dijangkiti Covid-19 dipindahkan ke dua buah hospital bagi rawatan lanjut.
Pengarah Kesihatan Selangor, Datuk Dr. Shaari Ngadiman ketika dihubungi mengesahkan perkara tersebut memaklumkan mereka akan dipindahkan ke Hospital Sungai Buloh dan Hospital Kuala Lumpur.
Katanya, sebanyak lapan buah bas terlibat dalam pemindahan tersebut.
“Sebanyak empat buah bas masing-masing akan membawa pekerja tersebut ke Hospital Sungai Buloh dan Hospital Kuala Lumpur,” katanya di sini.
Terdahulu, Selangor mencatatkan kes baharu positif Covid-19 tertinggi dua hari berturut-turut dengan mencatatkan 1,203 kes.
Peningkatan di Selangor berpunca pertambahan kes Kluster Teratai, sebanyak 1,067 kes dan Kluster Damanlela sebanyak 101 kes. -K! ONLINE


Geran Khas Prihatin (GKP) 2.0 diagih mulai 30 November ini
Oleh MOHD. HUSNI MOHD. NOOR

23 November 2020, 7:59 pm
PUTRAJAYA – Kementerian Kewangan memaklumkan Geran Khas Prihatin (GKP) 2.0 akan diagihkan kepada 304,000 perusahaan kecil dan sederhana (PKS) mulai 30 November ini.
Menterinya, Tengku Datuk Seri Zafrul Tengku Abdul Aziz berkata, bantuan kewangan one-off itu diagihkan kepada PKS yang tidak pernah menerima GKP sebelum ini.
Beliau berkata, jumlah penerima kali ini lebih daripada sasaran asal iaitu 200,000 PKS mikro.
“Sehubungan itu, kerajaan menganggarkan peruntukan GKP 2.0 adalah sebanyak RM912 juta iaitu peningkatan daripada peruntukan asal sebanyak RM600 juta.
“Pembayaran akan dikreditkan terus ke akaun bank yang didaftarkan semasa permohonan GKP 2.0 mulai 30 November ini,” katanya dalam kenyataan akhbar hari ini.
Katanya, semakan status kelulusan boleh dibuat mulai 27 November ini di Portal GKP, https://gkp.hasil.gov.my/.

Tengku Zafrul berkata, nengambil kira kelulusan GKP 1.0 dan GKP 2.0, jumlah keseluruhan penerima pada tahun 2020 adalah hampir 849,000 PKS mikro dengan jumlah bantuan kewangan sebanyak RM2.55 bilion.
Menurutnya, tempoh permohonan GKP 2.0 telah dibuka antara 1 hingga 31 Oktober lalu.
“Setiap permohonan yang diterima Lembaga Hasil Dalam Negeri (LHDN) telah disemak silang atau diverifikasi dengan data agensi kerajaan yang berkaitan termasuk di peringkat pihak berkuasa tempatan (PBT) dan Suruhanjaya Syarikat Malaysia (SSM),” katanya.
Katanya, tujuan GKP 2.0 adalah bagi meringankan beban kewangan perniagaan yang dihadapi ekoran penularan Covid-19 dan bagi meningkatkan produktiviti pengeluaran dan perkhidmatan demi kelangsungan PKS mikro. -K! ONLINE


Pasangan kekasih ditahan letak mayat bayi depan masjid
23 November 2020, 7:32 pm
PETALING JAYA – Sepasang kekasih ditahan bagi membantu siasatan meletakkan mayat bayi perempuan di hadapan sebuah masjid di Sungai Way di sini awal pagi tadi.
Tangkapan ke atas lelaki tempatan berusia 25 tahun dan wanita Indonesia itu dilakukan pada pukul 2.45 pagi di sebuah hotel di Jalan SS3/39 di sini selepas pihak polis menerima laporan daripada imam masjid berhubung penemuan mayat bayi berkenaan pada pukul 8.48 malam semalam.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, mayat bayi berusia empat bulan itu ditinggalkan di dalam bungkusan beg plastik bersama satu nota.
“Berdasarkan nota itu, suspek meminta pihak masjid menguruskan jenayah anaknya dengan alasan tidak tahu menguruskan jenazah.
“Selain itu, suspek mendakwa menjadi mangsa buangan keluarga kerana kelahiran bayi tersebut,” katanya dalam satu kenyataan hari ini.
Menurutnya, berdasarkan rakaman televisyen litar tertutup (CCTV) di hadapan masjid, pihak polis berjaya mengesan kedua-dua suspek.

“Mereka mengaku meninggalkan mayat bayi tersebut dan siasatan lanjut berhubung kes itu masih dijalankan.
“Proses bedah siasat bayi itu akan dilakukan esok di Pusat Perubatan Universiti Malaya,” ujarnya.
Difahamkan, suspek mengaku bertindak sedemikian susulan hubungan mereka tidak direstui keluarga.
Kedua-dua suspek direman selama empat hari dan kes disiasat mengikut Seksyen 318 Kanun Keseksaan. – K! ONLINE


Dua kawasan dikenakan PKPD
Oleh LUQMAN RIDHWAN MOHAMED NOR

23 November 2020, 6:34 pm
PETALING JAYA – Kerajaan akan melaksanakan Perintah Kawalan Pergerakan Diperketatkan (PKPD) di Penjara Seremban dan Kuarters Penjara Seremban, Negeri Sembilan bermula esok.
Menteri Kanan (Keselamatan), Datuk Seri Ismail Sabri Yaakob berkata, keputusan itu diambil setelah 246 ujian saringan yang dilaksanakan Kementerian Kesihatan (KKM) mendapati, sebanyak 25 kes positif Covid-19 dicatatkan di penjara tersebut.
“Berdasarkan penilaian risiko dan atas nasihat KKM, sidang khas hari ini bersetuju melaksanakan PKPD di Penjara Seremban dan Kuarters Penjara Seremban, Negeri Sembilan selama 14 hari bermula 24 November hingga 7 Disember 2020.
“PKPD ini akan meliputi keseluruhan kawasan Penjara Seremban termasuk blok penjara, bangunan pentadbiran serta kuarters pegawai dan kakitangan yang melibatkan 2,080 orang penghuni,” katanya pada sidang akhbar hari ini.
Menurut beliau, kerajaan juga akan melanjutkan dua kawasan PKPD sedia ada iaitu Kampung Sabah Baru, Lahad Datu, Sabah dan Putra Point Nilai, Negeri Sembilan.
Bagi PKPD di Kampung Sabah Baru, kata Ismail Sabri, sehingga 15 November lalu sebanyak 1,914 ujian saringan telah dilaksanakan dan sebanyak 200 kes positif Covid-19 telah direkodkan di lokaliti berkenaan.

Justeru, sidang khas Majlis Keselamatan Negara hari ini bersetuju untuk melanjutkan PKPD di kawasan tersebut selama 14 hari lagi bermula esok sehingga 7 Disember depan.
Beliau berkata, PKPD di Putra Point Nilai pula menyaksikan sebanyak 436 ujian saringan telah dilaksanakan dan 314 kes positif Covid-19 telah direkodkan.
Bagaimanapun, KKM telah menjalankan saringan kedua pada hari ini dan perlu menunggu semua keputusan sampel saringan kedua diperolehi.
“Atas nasihat dan penilaian risiko KKM, PKPD di Putra Point Nilai, Negeri Sembilan akan dilanjutkan sehingga 30 November ini bagi menunggu sehingga kesemua keputusan sampel saringan kedua diperoleh,” katanya.
Ismail Sabri turut memaklumkan bahawa PKP Bersyarat di Daerah Kuching, Sarawak akan dilanjutkan sehingga 27 November depan.
Jelasnya, sehingga kini sebanyak 1,055 kes kumulatif positif Covid-19 telah direkodkan dan daripada jumlah itu, masih terdapat baki 58 kes aktif yang melibatkan beberapa kluster di daerah Kuching. – K! ONLINE


Saringan di PPS melibatkan individu bergejala
Oleh SITI A'ISYAH SUKAIMI

23 November 2020, 8:06 pm
PUTRAJAYA – Kementerian Kesihatan (KKM) mengambil langkah berwaspada dengan menjalankan saringan kepada mangsa banjir yang ditempatkan di pusat penempatan sementara (PPS) di seluruh negara.
Ketua Pengarah Kesihatan, Tan Sri Dr. Noor Hisham Abdullah berkata, saringan tersebut tidak dilaksanakan secara keseluruhan untuk semua mangsa banjir sebaliknya hanya individu yang bergejala.
“Saringan ini kalau ada gejala tetapi (saringan) bukan keseluruhan (mangsa banjir) melainkan sekiranya ada kes kontak rapat kepada kes positif dikesan.
“Jadi kita akan menjalankan pengesanan aktif dan sebagainya,” katanya pada sidang akhbar di sini hari ini.
Beliau berkata demikian ketika ditanya sama ada KKM akan menjalankan saringan kepada mangsa banjir di PPS dengan mengambil iktibar dari kes kluster membabitkan penjara.
Dalam pada itu, Noor Hisham berkata, KKM telah membangunkan panduan pencegahan dan pengurusan Covid-19 di PPS dan boleh diguna pakai oleh semua pihak bagi memantau keadaan dari semasa ke semasa.

“Malah, kita meletakkan tanda peringatan supaya patuh prosedur operasi standard (SOP) dan dalam keadaan banjir ini, banyak tindakan kita menjurus kepada elak jangkitan Covid-19 di PPS.
“Sebagai contoh, meletakkan kubikal dan penghadang dijarakkan dua meter dan kita pastikan ada tempat untuk mencuci tangan, sentiasa memakai pelitup muka serta memastikan untuk mematuhi SOP.
“Selain itu, perlu jaga kebersihan semasa banjir kerana bukan sahaja bagi mengelakkan penyakit Covid-19 tetapi termasuk penyakit berjangkit lain,” katanya.
Mengulas lanjut, Noor Hisham berkata, semua Jabatan Kesihatan Negeri juga telah dimaklumkan untuk melihat tindakan semasa musim banjir ini dan kesiapsiagaan ini berbeza sedikit berbanding tahun sebelumnya. -K! ONLINE


KTMB sanitasi koc Ekspress Rakyat Timuran
Oleh YATIMIN ABDULLAH

23 November 2020, 6:44 pm
KOTA BHARU – Keretapi Tanah Melayu Berhad (KTMB) telah melakukan kerja-kerja sanitasi ke atas sebuah koc Ekspress Rakyat Timuran (ERT) selepas seorang daripada penumpangnya disahkan Covid-19.
Ketua Komunikasi Strategik KTMB, Ahmad Asri Khalbi berkata, tindakan segera itu dilakukan bagi memutuskan rantaian Covid-19 sekali gus mengekang risiko jangkitan kepada penumpang lain.
Menurutnya, KTMB telah menyerahkan maklumat berkaitan penumpang yang menggunakan koc berkenaan kepada Kementerian Kesihatan Malaysia (KKM).
“Ia hanya melibatkan penumpang Koc T6, ERT26 dari Stesen Johor Bahru Sentral ke Stesen Tumpat pada 10 November lalu.
“KKM memaklumkan hanya enam penumpang yang berada di dalam koc itu yang diklasifikasikan sebagai kontak rapat kepada individu tersebut,” katanya ketika dihubungi Kosmo! hari ini.
Ahmad Asri berkata, enam lagi penumpang itu perlu segera menghubungi KKM agar langkah-langkah pencegahan penularan dapat dilakukan.

Katanya, KTMB turut menasihatkan para pengguna perkhidmatan itu agar tidak panik atau takut untuk menggunakan pengangkutan awam itu.
“Kami sentiasa menitikberatkan prosedur operasi standard (SOP) bagi memutuskan rantaian pandemik itu.
“Penumpang perlu sentiasa mengamalkan SOP selain memakai pelitup muka sepanjang berada di platform dan di dalam tren,” ujarnya.
Kosmo! Online hari ini melaporkan, Jabatan Kesihatan Negeri Kelantan (JKNK) memohon seramai enam penumpang yang menaiki perkhidmatan kereta api ERT dari Johor Bharu ke Tumpat pada 10 November lalu supaya tampil  melakukan ujian saringan Covid-19.
Pengarahnya Datuk Dr. Zaini Hussin berkata, tindakan itu perlu dijalankan segera selepas seorang daripada penumpang ERT disahkan positif Covid-19. -K! ONLINE


SPRM kesan tiga individu bantu siasatan
Oleh NOR IDAYU BOSRO

23 November 2020, 7:54 pm
PUTRAJAYA –  Suruhanjaya Pencegahan Rasuah Malaysia (SPRM) sedang mengesan tiga individu bagi membantu siasatan kes rasuah melibatkan sindiket penyalahgunaan pengesahan cap keluar dan masuk di sempadan utama negara.
SPRM dalam satu kenyataan berkata, lelaki pertama, Clement Chen Wei Chien, 35, mempunyai alamat terakhir di 12A, Jalan Mandarina Second Enclave, Cheras, dan No. 20 Canary Residensi, Jalan CH 5B, Taman Cheras, Hartamas Batu 9, Cheras, Selangor.
Menurutnya, lelaki kedua, Ong Bok Hay, 66, mempunyai tiga alamat terakhir di Kuala Lumpur dan Selangor iaitu di A-11-3 Villa Angsana Condo 56 Jalan Krian Off Jalan Ipoh, A-16-3A, One Sentul Condominium, Jalan Sentul Ria 1 dan No. 10, USJ 3/4F Subang Jaya, Subang Jaya.
Dalam pada itu, katanya, SPRM turut mengesan seorang wanita, Ho Lei Kiow, 47, yang mempunyai alamat terakhir di No 76, Jalan Bukit Flora 3, Taman Bukit Flora, Batu Pahat, Johor.
Sehubungan itu, orang ramai yang mengenali atau mempunyai maklumat mengenai ketiga-tiga individu tersebut diminta menghubungi Pegawai Penyiasat, Penolong Penguasa Amirul Ikhwan Selamat di talian 016-509 8947. -K! ONLINE


Alat pemadam api dipercayai diusik sebelum meletup
Oleh NUR SYAZWANA MANSOR dan NUR ANATI JUHARI

23 November 2020, 6:38 pm
SUNGAI PETANI – Bomba tidak menolak kemungkinan alat pemadam api kereta yang meletup sehingga mengakibatkan seorang peniaga maut di Bandar Puteri Jaya di sini semalam telah diusik atau cuba diubah suai.
Dalam kejadian kira-kira pukul 1.15 tengah hari itu, mangsa, Mohamad Yusri Omar, 43, ditemui berlumuran darah akibat kecederaan pada kaki, paha dan lengan kiri.
Mangsa disahkan meninggal dunia ketika dirawat di zon kuning Hospital Sultan Abdul Halim di sini.
Pengarah Jabatan Bomba dan Penyelamat Malaysia (JBPM) Kedah, Penolong Kanan Pesuruhjaya Bomba Sayani Saidon berkata, setakat ini pihaknya belum mengenal pasti punca sebenar letupan tersebut.
“Siasatan pasukan forensik bomba lebih menjurus kepada kemungkinan alat pemadam api berkenaan telah diusik atau cuba diubah suai,” katanya ketika ditemui di lokasi kejadian hari ini.
Beliau berkata, alat pemadam api direka sebagai alat yang selamat untuk disimpan di dalam kereta serta tidak mudah meletup dengan suhu panas biasa di negara ini.

“Kita juga difahamkan ketika kejadian, kawasan di sini hujan, jadi suhu panas terlampau bukan menjadi penyebab alat pemadam api itu meletup,” jelasnya.
Menurutnya, bagaimanapun siasatan masih dijalankan dan pihaknya belum dapat mengesahkan punca sebenar letupan berlaku.
“Pihak kami menasihatkan orang awam supaya tidak panik atau takut untuk menyimpan alat pemadam api di dalam kereta kerana ia diuji selamat melainkan jika strukturnya diganggu atau diubah suai.
“Tiada masalah untuk menyimpan alat pemadam api di dalam kereta, tetapi pastikan ia diletak di tempat yang mudah diambil dan tidak mengganggu pemandu,” katanya.
Sementara itu, isteri mangsa, Rosnaida Mat Ali, 38, berkata, dia tidak tahu sejak bila alat pemadam api berada di situ kerana jarang masuk ke kawasan garaj tempat suaminya membaiki barangan terpakai.
“Arwah ambil upah membaiki barangan terpakai selain berniaga nasi lemak pada waktu pagi bersama saya,” katanya ketika ditemui di Jabatan Forensik Hospital Sultanah Bahiyah di Alor Setar hari ini.
Menurutnya, arwah merupakan seorang bapa yang penyayang dan sangat rapat dengan anak-anak.
“Dia seorang suami yang baik dan banyak menolong saya dalam menguruskan anak-anak kami yang masih kecil,” ujarnya. – K! ONLINE


5,000kg makanan haiwan seludup dirampas
Oleh KOSMO!

23 November 2020, 6:50 pm
Oleh MOHD RIFAAT ABD HAMID
BUKIT KAYU HITAM – Jabatan Perkhidmatan Kuarantin dan Pemeriksaan Malaysia (Maqis) Kedah berjaya menggagalkan cubaan membawa masuk 5,000 kilogram (kg) makanan haiwan dari Thailand di sini semalam.
Rampasan makanan haiwan bernilai RM18,675.62 itu dilakukan di Kompleks Imigresen, Kastam, Kuarantin dan Keselamatan (ICQS)  Bukit Kayu Hitam kira-kira pukul 11 malam.
Pengarahnya, Lily Rosalind  berkata, pemeriksaan rutin mendapati, sebuah kontena membawa makanan haiwan tanpa permit import sah yang dikeluarkan Maqis.
Katanya, perbuatan itu menjadi kesalahan di bawah Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728) yang boleh dihukum di bawah Seksyen 11(3) akta sama.
“Bagi kesalahan itu, pengimport boleh didenda tidak melebihi RM100,000 atau penjara selama tempoh tidak melebihi enam tahun atau kedua-duanya sekali, jika sabit kesalahan,” katanya dalam satu kenyataan hari ini.

Menurut beliau, pihaknya sentiasa menjalankan pemeriksaan di setiap pintu masuk negara untuk memastikan tumbuhan, haiwan, karkas, ikan, keluaran pertanian dan mikroorganisma yang diimport ke negara ini bebas ancaman perosak, penyakit dan bahan cemar. – K! ONLINE


1,884 kes baharu, tertinggi sejak pandemik Covid-19
Oleh SITI A'ISYAH SUKAIMI

23 November 2020, 6:35 pm
PUTRAJAYA – Sebanyak 1,884 kes baharu dilaporkan hari ini, sekali gus tertinggi sejak pandemik Covid-19 melanda negara menjadikan jumlah kes positif sebanyak 56,659 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, dua daripadanya ialah kes import yang mendapat jangkitan dari luar negara.
“Terdapat pertambahan dua kes kematian hari ini di Sabah melibatkan seorang lelaki dan seorang wanita berusia 80 dan 58 tahun, menjadikan sebanyak 337 kes kematian Covid-19 terkini.
“Selain itu, sebanyak 883 kes sembuh Covid-19 direkodkan hari ini dan jumlah keseluruhan kumulatif kes pulih di seluruh negara sebanyak 42,480 kes,” katanya pada sidang akhbar di sini hari ini.
Beliau menambah, terdapat 115 kes positif sedang dirawat di Unit Rawatan Rapi dengan 48 kes memerlukan bantuan pernafasan. -K! ONLINE


Pakai baju pekerja serbaneka untuk meragut
23 November 2020, 7:31 pm
KUALA LUMPUR – Taktik seorang lelaki menggunakan baju pekerja sebuah kedai serbaneka bagi melakukan kegiatan jenayah ragut terbongkar selepas diberkas di Bandar Manjalara, Kepong semalam.
Suspek ditahan pada pukul 3.55 petang selepas cuba meragut seorang wanita yang sedang berjalan kaki menuju ke keretanya di Jalan 9/62A Bandar Manjalara.
Ketua Polis Daerah Sentul, Asisten Komisioner Beh Eng Lai berkata, suspek ditahan orang awam selepas mendengar jeritan mangsa ragut tersebut meminta pertolongan.
“Suspek yang menunggang motosikal itu cuba melarikan diri sebaik meragut beg tangan wanita berkenaan.
“Bagaimanapun, suspek gagal melarikan diri selepas motosikalnya hilang kawalan menyebabkan dia terjatuh sebelum diberkas orang awam,” katanya ketika ditemui Kosmo! hari ini.
Menurutnya lagi, hasil siasatan mendapati suspek memakai baju pekerja sebuah kedai serbaneka sebagai penyamaran untuk melakukan kegiatan ragut.

“Suspek tidak pernah bekerja di kedai serbaneka tersebut dan semakan mendapati, dia mempunyai 26 rekod lampau berkaitan jenayah.
“Suspek direman sehingga Khamis ini bagi membantu siasatan mengikut Seksyen 392 Kanun Keseksaan,” ujarnya. – K! ONLINE


Ernie bidas tuduhan netizen tentang SOP SFMM35
Oleh KOSMO!

23 November 2020, 5:56 pm
PETALING JAYA – Penyanyi Ernie Zakri membidas netizen yang menuduh penerbitan Separuh Akhir Muzik-Muzik-35 (SFMM35) tidak mematuhi prosedur operasi standard (SOP) yang ditetapkan pihak berkuasa.
Menurut Ernie atau nama sebenarnya Nur Ernie Shahirah Zakri, 28, SOP yang dilaksanakan oleh pihak TV3 sepanjang SFMM35 berlangsung amat ketat.
Ernie berkongsi perkara tersebut dalam satu ciapan Twitter semalam.
“Jika tidak berada di sana, janganlah hambur kata-kata yang tidak baik.
“Kami juga mencari rezeki sama seperti kalian. Industri kami anda lihat sebagai ‘hiburan’ dan kami hanya nak have fun (berseronok),” tulisnya dalam satu bebenang ciapan Twitter semalam.
Ujar pelantun lagu Ku Bersuara itu, dia juga sama seperti manusia lain yang perlu bekerja untuk mencari rezeki.
“Kami ada perut yang harus diisi sama seperti kalian, cuma bidang yang kami pilih berbeza.

“Doakan kami semua ya, jaga diri semua,” luahnya lagi.
Dalam pada itu, Ernie yang turut bertanding pada episod pertama SFMM35 bersama Alif Satar turut memuat naik video dia melakukan ujian calitan Covid-19 malam tadi bersama tunangnya, Syamel.
“Alhamdulillah, saya, Syamel dan semua tean kami sudah selesai melakukan ujian calitan.
“Mudah-mudahan Allah SWT permudahkan segalanya buat kami. Kami akan menjalani kuarantin kendiri selama 14 hari,” kongsinya. – K! ONLINE


Enam daripada 1,000 pesakit Covid-19 berisiko mati
Oleh NOR IDAYU BOSRO

23 November 2020, 6:00 pm
PUTRAJAYA – Kajian yang dilakukan oleh Institut Penyelidikan Klinikal (ICR) Malaysia mendapati, enam daripada 1,000 kes positif Covid-19 berkemungkinan meninggal dunia.
Kajian sama melaporkan, sebanyak 65 peratus kes kematian akibat Covid-19 di negara ini melibatkan mangsa lelaki, manakala baki 35 peratus adalah golongan wanita.
Kementerian Kesihatan (KKM) berkata, golongan yang berusia antara 60 hingga 69 tahun adalah yang paling tinggi dilaporkan meninggal dunia.
“Sebanyak 64 peratus kematian akibat Covid-19 berumur 60 dan ke atas.
“Daripada jumlah itu, 29.9 peratus membabitkan golongan pesakit berusia 60 hingga 69 tahun, diikuti 20.6 peratus (70 hingga 79 tahun dan 14 peratus bagi pesakit berusia 80 tahun ke atas,” katanya.
KKM berkata, kematian melibatkan warga emas berusia 50 hingga 59 pula adalah 20 peratus, manakala individu berusia 40 hingga 49 adalah 7.2 peratus.

“Golongan dewasa berusia antara 30 hingga 39 tahun dilaporkan meninggal dunia pada kadar 4.5 peratus, manakala individu bawah 30 tahun pula adalah 3.9 peratus,” katanya.
Sementara itu, KKM berkata, sebanyak 87 peratus kematian yang dilaporkan mempunyai sekurang-kurangnya satu masalah kesihatan.
Menurutnya, daripada lapan masalah kesihatan, penyakit darah tinggi merupakan penyumbang terbesar kepada kematian pesakit Covid-19 dengan 61.4 peratus.
“Penyakit diabetes  berada di tangga kedua dengan 41.3 peratus, diikuti penyakit jantung (24.1 peratus), kolesterol tinggi (19.1 peratus) dan penyakit buah pinggang (14.9 peratus).
“Penyakit paru-paru pula menyumbang kepada 10.6 peratus kematian, manakala kanser dan penyakit hati masing-masing 4.6 serta 1.7 peratus,” katanya.
Sebagai rekod, jumlah kes kematian Covid-19 di Malaysia adalah sebanyak 335 setakat semalam. -K! ONLINE


Dua lelaki dikesan tangkap ikan guna renjatan elektrik
Oleh ROSLIZA MOHAMED

23 November 2020, 6:05 pm
KOTA BHARU – Dua lelaki tidak sempat menikmati hasil tangkapan ikan dengan menggunakan alat renjatan elektrik apabila kegiatan mereka itu dikesan Jabatan Perikanan Kelantan dalam Ops Darat di dua kawasan sawah padi di daerah ini dan Pasir Puteh, Khamis lalu.
Bagaimanapun, dalam serbuan itu, kedua-dua lelaki dipercayai pemilik peralatan tersebut melarikan diri dengan meninggalkan alat renjatan elektrik dan sebuah motosikal apabila menyedari kehadiran pihak berkuasa.
Pengarah Jabatan Perikanan Kelantan, Nazri Ishak berkata, pihaknya telah menyita kedua-dua peralatan itu sewaktu menjalankan operasi pada musim tengkujuh melibatkan enam anggota jabatan.
Katanya, serbuan pertama dilakukan di kawasan sawah padi di Kampung Kadok di sini pukul 10.15 malam.
“Ketika itu, kelihatan seorang lelaki berada di situ untuk menangkap ikan dengan menggunakan renjatan elektrik, namun berjaya melarikan diri dan meninggalkan alat tersebut.
“Dalam serbuan kedua, kita merampas peralatan renjatan elektrik di kawasan sawah padi di Kampung Jelor Selising, Pasir Puteh kira-kira pukul 12.30 malam,” katanya ketika dihubungi Kosmo! hari ini.

Menurut Nazri, lelaki yang dipercayai pemilik alat itu turut berjaya melarikan dengan meninggalkan peralatan itu dan sebuah motosikal.
Menurutnya, kedua-dua lelaki itu juga tidak sempat membawa hasil pulangan ikan ketika itu.
Beliau berkata, kaedah penangkapan ikan menggunakan teknik renjatan elektrik merupakan satu kesalahan di bawah Akta Perikanan 1985 Bersama Kaedah-Kaedah Perikanan (Sungai) 1997 Negeri Kelantan.
Katanya, individu yang melakukan kesalahan itu boleh dijatuhi hukuman denda maksimum sehingga RM5,000 dan penjara maksimum dua tahun jika sabit kesalahan.
“Tidak dinafikan ramai individu tidak bertanggungjawab akan melakukan kegiatan itu sebagai langkah mudah untuk menangkap ikan lampan, belut, ikan puyu, ikan haruan dan lain-lain terutamanya pada musim tengkujuh.
“Orang ramai dinasihatkan supaya tidak melakukan kaedah menangkap ikan dengan cara renjatan elektrik, menuba dan bom kerana menyebabkan kepupusan sumber ikan terutamanya benih-benih ikan,” katanya. -K! ONLINE


Janganlah kecam kami – Sherry Alhadad
Oleh MOHAMMAD SHAHEMY AZMI

23 November 2020, 6:02 pm
PETALING JAYA – Pengacara dan pelawak popular, Sherry AlHadad meminta supaya orang ramai tidak mengecam pemain industri hiburan kerana menganjurkan majlis berbentuk hiburan.
Menurut Sherry atau nama sebenarnya, Shariffah Mariam Syed Abdullah Al Hadad, 34, berkata, golongan artis cuma menjalankan tuntutan kerja sebagai selebriti.
“Saya tahu ada yang kecam sebab menganjurkan majlis hiburan saat negara dilanda pandemik Covid-19.
“Tetapi saya meminta supaya mereka di luar sana (khalayak) faham kerana itu adalah sebahagian daripada tuntutan kerja sebagai penghibur,” kata pengacara Muzik-Muzik itu.
Pada masa sama, Sherry yang turut menjalani ujian calitan Covid-19 memberitahu, tindakan para artis dan kru produksi melakukan ujian saringan kesihatan dan memuat naik dalam media sosial bukan untuk menakut-nakutkan masyarakat, sebaliknya ingin memberitahu bahawa mereka telah menjalankan tanggungjawab yang sepatutnya.
“Harap netizen tahu bahawa kami (artis) yang terlibat telah melakukan ujian saringan kesihatan dan melakukan tindakan sewajarnya.

“Selepas ini kami akan menjalani kuarantin kendiri selama 14 hari,” katanya.
Sejak semalam, hampir semua artis dan petugas terlibat dalam pertandingan Separuh Akhir Muzik-Muzik ke-35 (SFMM35) telah menjalani ujian saringan kesihatan selepas penyanyi Alif Satar yang turut serta dalam pertandingan pertandingan tersebut disahkan positif Covid-19. -K! ONLINE


Upah RM6,000 seludup 1.5 tan daun ketum
Oleh ASLIZA MUSA

23 November 2020, 5:55 pm
GERIK – Ditawar upah lumayan sehingga RM6,000 menyebabkan seorang lelaki gelap mata dan sanggup mengambil risiko dengan menjadi penghantar daun ketum.
Bagaimanapun, kegiatan lelaki berusia 34 tahun itu terbongkar apabila ditahan dalam sekatan jalan raya (SJR) di Kilometer 9, Jalan Gerik-Jeli berhampiran Sungai Lebey di sini kelmarin.
Lelaki berasal dari Kelantan itu diberkas bersama 150 plastik hitam berisi daun ketum seberat 1.5 tan yang dianggarkan bernilai RM45,000.
Ketua Polis Daerah Gerik, Superintendan Zulkifli Mahmood berkata, tangkapan ke atas lelaki itu dilakukan selepas suspek gagal memberikan senarai barangan yang dibawa kepada anggota bertugas.
Katanya, pemeriksaan ke atas lori lima tan itu menjumpai barang larangan disyaki daun ketum di bahagian belakang kenderaan berkenaan.
“Siasatan mendapati lelaki itu baru pertama kali melakukan kegiatan tersebut namun operasi sindiket yang menggunakan kenderaan sama itu telah bermula sejak Disember lalu dengan kekerapan empat kali perjalanan dalam tempoh tersebut.

“Bagi tugas tersebut, suspek diberi upah RM4 bagi sekilogram (kg) daun ketum dan jumlah keseluruhan upah yang diterima jika dia membawa 1,500kg daun ketum adalah sekitar RM6,000,” katanya dalam sidang akhbar di Ibu Pejabat Polis Daerah (IPD) Gerik di sini hari ini.
Menurut beliau, berdasarkan siasatan, suspek bergerak dari Kelantan pada sebelah pagi dan akan berpatah balik pada hari sama pada sebelah malam.
Katanya, bekalan daun ketum itu diambil daripada seorang lelaki di sebuah kampung di Sik, Kedah untuk dijual bagi pasaran sekitar kawasan Pantai Timur.
“Nilai pasaran semasa di sekitar Pantai Timur adalah RM30 bagi 1kg daun ketum dan anggaran hasil jualan keseluruhan bagi 1,500kg rampasan berjumlah RM45,000.
“Siasatan mendapati, penyeludupan daun ketum didalangi sindiket itu cuba mengambil kesempatan dalam tempoh Perintah Kawalan Pergerakan Bersyarat bagi mengaburi mata pihak berkuasa dengan menggunakan kenderaan perdagangan,” katanya.
Suspek yang tidak mempunyai rekod lampau itu direman empat hari sehingga Rabu ini untuk siasatan di bawah Seksyen 30(3) Akta Racun 1952. -K! ONLINE


Geng Mat Top curi kereta terpakai tumpas
Oleh MOHAMAD FAIZAL HASHIM

23 November 2020, 5:48 pm
JOHOR BAHRU – Kegiatan Geng Mat Top yang giat menjalankan kegiatan mencuri kenderaan terpakai di sekitar kawasan bandar raya tersungkur selepas lima ahlinya diberkas dalam empat serbuan di sekitar Kota Tinggi dan Ulu Tiram dekat sini dua hari lalu dan semalam.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, kesemua lelaki tempatan yang ditahan itu berusia antara 25 hingga 35 tahun.
Beliau berkata, tangkapan tersebut turut melibatkan ketua geng berkenaan yang berusia 33 tahun.
“Dalam operasi yang dibuat bermula pukul 11.30 malam hingga pukul 2 petang semalam, sepasukan polis dari Bahagian Siasatan Jenayah Ibu Pejabat Polis Daerah (IPD) Johor Bahru Selatan telah membuat empat serbuan berasingan di sekitar  Kota Tinggi dan Ulu Tiram.
“Dalam serbuan tersebut, lima ahli Geng Mat Top yang  aktif mencuri kenderaan terpakai di sekitar kawasan Johor Bahru berjaya ditangkap,” katanya dalam kenyataan hari ini.
Mohd. Padzli berkata, susulan serbuan itu, polis merampas dua kunci kenderaan dan empat buah kereta dengan nilai keseluruhan rampasan RM30,000.

Jelasnya, siasatan awal mendapati, suspek terlibat dengan jenayah curi kenderaaan untuk dileraikan dan dijual secara berasingan.
“Tiga suspek didapati mempunyai beberapa rekod jenayah dan kes dadah, manakala dua suspek lagi tidak mempunyai rekod lampau.
“Mereka ini dipercayai telah aktif melakukan jenayah kira-kira enam bulan lalu. Kesemua suspek ditahan selama empat hari bermula hari ini hingga Khamis ini bagi membantu siasatan,” katanya.
Kes disiasat di bawah Seksyen 379A Kanun Keseksaan iaitu melakukan kesalahan mencuri kenderaan. -K! ONLINE


Tiga kawasan PKPD tamat mengikut jadual
Oleh LUQMAN RIDHWAN MOHAMED NOR

23 November 2020, 6:03 pm
PETALING JAYA – Sebanyak tiga kawasan yang dikenakan Perintah Kawalan Pergerakan Diperketatkan (PKPD) tamat mengikut jadual.
Menteri Kanan (Pertahanan), Datuk Seri Ismail Sabri Yaakob berkata, PKPD di Taman Mesra, Sandakan dan Plaza Hentian Kajang akan ditamatkan esok manakala PKPD di Medan 88, Salak Tinggi, Sepang berakhir Rabu ini.
Mengulas tentang PKPD Taman Mesra, Sandakan, katanya sehingga kini Kementerian Kesihatan (KKM) telah melaksanakan sebanyak 1,171 ujian saringan dan sebanyak 174 kes kumulatif positif Covid-19 telah direkodkan.
“Bagaimanapun, KKM mengesahkan hanya 43 kes aktif dicatatkan di lokaliti ini dalam tempoh 14 hari iaitu antara 8 sehingga 21 November lalu.
“Sehubungan itu, atas nasihat dan penilaian risiko oleh KKM, sidang khas hari ini bersetuju untuk menamatkan PKPD di Taman Mesra, Sandakan, Sabah esok sebagaimana yang telah dijadualkan,” katanya pada sidang akhbar hari ini.
Mengenai PKPD Plaza Hentian Kajang pula, Ismail Sabri berkata, sehingga semalam, KKM telah melaksanakan sebanyak 5,752 ujian saringan dan sebanyak 462 kes kumulatif positif Covid-19 telah direkodkan.

Menurutnya, sehingga kini kesemua sampel saringan telahpun diperolehi dan tiada sampel yang masih menunggu keputusan.
Bagi PKPD di Medan 88 pula, ujarnya, KKM telah melaksanakan sebanyak 619 ujian saringan dan 56 kes positif Covid-19 telah direkodkan di lokaliti tersebut.
“Berdasarkan penilaian risiko yang dijalankan oleh KKM mendapati situasi COVID-19 di lokaliti menunjukkan trend penurunan dan terkawal.
“Atas nasihat KKM, sidang khas hari ini bersetuju menamatkan PKPD di Medan 88, Salak Tinggi, Sepang, Selangor pada 25 November 2020 seperti yang dijadualkan,” katanya. – K! ONLINE


Polis Gua Musang jalani persiapan hadapi banjir
Oleh AIMUNI TUAN LAH

23 November 2020, 5:30 pm
GUA MUSANG – Anggota keselamatan di daerah ini bersedia menghadapi kemungkinan berlaku bencana banjir di kawasan hulu pada masa terdekat ini.
Ketua Polis Daerah Gua Musang, Superintendan Mohd. Taufik Maidin berkata, persiapan rapi itu melibatkan penyertaan seramai 70 anggota polis termasuk semua agensi kerajaan lain.
Katanya, anggota sudah melakukan latihan bagi memastikan persiapan dalam segenap aspek termasuk pengendalian bot.
“Kemahiran mengendalikan bot itu penting bagi menghadapi banjir terutama di kawasan arus deras di samping mematuhi prosedur operasi standard (SOP).
“Tiga sungai utama di daerah ini termasuk Sungai Galas, Nenggiri dan Lebir mempunyai arus deras yang luar biasa apabila hujan lebat sehingga air naik dengan cepat,” katanya selepas menyertai Program Latihan Pengendalian Bot Antara Agensi Penyelamat di Sungai Nenggiri di sini hari ini.
Mohd. Taufik berkata, sebelum ini, latihan serupa telah diadakan tetapi hanya membabitkan anggota Polis dan Angkatan Pertahanan Awam Malaysia (APM).

Katanya, pada kali ini sebanyak tujuh agensi kerajaan terlibat termasuklah Jabatan Bomba dan Penyelamat Malaysia (JBPM), Kementerian Kesihatan dan Jabatan Kebajikan Masyarakat (JKM).
“Latihan bertujuan mendedahkan anggota dengan pengurusan mengikut norma baharu yang lebih tersusun dan menguji tahap kemahiran mereka.
“Latihan pengendalian bot diadakan di sekitar Sungai Nenggiri,” katanya.
Mohd. Taufik juga menasihatkan supaya anggota menjaga keselamatan dan kesihatan diri semasa mengendalikan tugas sepanjang musim tengkujuh ini. -K! ONLINE


1,889 kes positif Covid-19 di kilang Top Glove
Oleh LUQMAN RIDHWAN MOHAMED NOR

23 November 2020, 5:53 pm
PETALING JAYA – Kilang Top Glove akan ditutup secara berperingkat ekoran 1,889 kes potitif Covid-19 dicatatkan di kawasan berkenaan hari ini.
Menteri Kanan (Pertahanan), Datuk Seri Ismail Sabri Yaakob berkata, perkara tersebut disahkan oleh Kementerian Kesihatan (KKM) yang turut memaklumkan bahawa mereka telah melaksanakan 5,794 saringan di kilang berkenaan.
“Atas nasihat dan penilaian risiko KKM, sidang khas hari ini bersetuju supaya 28 kilang Top Glove ditutup secara berperingkat bagi membolehkan para pekerja menjalani ujian saringan dan menjalani proses kuarantin.
“Pelaksanaan ini akan diselaraskan oleh Jawatankuasa Kerja Keselamatan Negeri Selangor dengan kerjasama pengurusan syarikat Top Glove,” katanya pada sidang akhbar hari ini.
Kerajaan sebelum ini telah mengumumkan pelaksanaan Perintah Kawalan Pergerakan Diperketatkan di asrama pekerja lelaki dan asrama pekerja wanita syarikat Top Glove bermula 17 November lalu. – K! ONLINE


Artis terlibat SFMM35 buat ujian calitan Covid-19
Oleh NUR EMIRA SAIZALI dan MOHAMMAD SHAHEMY AZMI

23 November 2020, 6:20 pm
PETALING JAYA – Pengacara Separuh Akhir Muzik-Muzik ke-35 (SFMM35) Sherry Alhadad meminta orang ramai tidak menyalahkan penyanyi Alif Satar apabila dianggap telah menyusahkan banyak pihak selepas disahkan positif Covid-19.
Sherry ketika dihubungi memberitahu, sepanjang berada di lokasi SFMM35 untuk pertandingan hari ketiga SFMM35 semalam, semua artis dan kru produksi berasa kasihan dengan Alif selepas dia meluahkan rasa sedih dan bersalah atas apa yang berlaku.
“Saya faham perasaan Alif dan dia sendiri ada menghubungi beberapa kenalan artis termasuk saya untuk meminta maaf. Dia betul-betul berasa bersalah.
“Tetapi kami beritahu, itu bukan salah dia. Alif sendiri pun tidak tahu yang dia positif,” ujar Sherry yang sebelum ini berpasangan dengan Alif sebagai pengacara program Big Stage.
Pinta Sherry, penyanyi yang bertanding pada hari pertama SFMM35 Jumaat lalu menerusi lagu I Want You To Love Me itu sepatutnya diberikan kata-kata positif untuk terus kuat menempuh dugaan.
Beberapa rakan artis yang turut membuat ujian calitan Covid-19 semalam.
Sementara itu, salah seorang penyanyi yang bertanding pada episod pertama SFMM35 menerusi lagu Hati, Hael Husaini memberitahu dia akan menjalani kuarantin kendiri selama 14 hari meskipun bukan kontak rapat kepada Alif.

Perkara tersebut dikongsi oleh Hael menerusi satu kenyataan dalam InstaStory yang dimuat naik semula daripada hantaran Instagram rakan sekerjanya.
“Alhamdulillah, orang Kementerian Kesihatan Malaysia (KKM) sudah hubungi dan memaklumkan saya tidak diklasifikasikan sebagai kontak rapat Alif dan tidak perlu menjalani tempoh kuarantin serta ujian calitan.
“Bagaimanapun, kami satu pasukan tetap menjalankan ujian saringan malam tadi sebagai langkah berjaga-jaga selepas mendapat tahu tentang berita tentang Alif. Kami berada di satu tempat tertutup yang sama pada 20 November lalu,” katanya.
Hael dan kumpulan rakan sekerjanya turut mengambil tanggungjawab melakukan kuarantin kendiri sehingga keputusan ujian saringan dikeluarkan.
“Terima kasih atas segala doa yang diterima sejak semalam buat kami. Harapnya kita semua sentiasa di bawah lindungan Allah SWT,” katanya lagi.
Selain itu, pasangan artis yang turut bertanding pada SFMM35, Akim Ahmad dan Stacy mendoakan agar Alif cepat sembuh daripada jangkitan Covid-19.
Pasangan itu yang sepatutnya bertanding pada episod terakhir SFMM35 turut menjalankan tanggungjawab melakukan ujian calitan Covid-19 malam semalam.
“Selesai buat ujian saringan. Mudah-mudahan segalanya baik-baik sahaja, insya-Allah.
“Semoga Alif diberikan kesembuhan dan segalanya dipermudahkan, amin,” katanya.
Sejak malam semalam, beberapa penyanyi yang terlibat dengan SFMM35 telah berkongsi video dalam laman sosial masing-masing ketika melakukan ujian calitan Covid-19.
Antaranya Naim Daniel, Ernie Zakri, Syamel, Aina Abdul, Stacy, Akim, Shiha Zikir, Zynnakal, Ismail Izzani termasuk dalam kalangan juri seperti Helen Yap dan Ajai. – K! ONLINE


Lebih 100 CCTV dipasang pantau Pati di Pasar Borong KL
Oleh MOHD RASDAN AHMAD

23 November 2020, 5:14 pm
KUALA LUMPUR -Lebih 100 televisyen litar tertutup (CCTV) akan dipasang oleh Dewan Bandaraya Kuala Lumpur (DBKL) bagi meningkatkan penguatkuasaan membanteras kegiatan pendatang asing tanpa izin (PATI) yang menjalankan perniagaan di Pasar Borong Kuala Lumpur.
Menteri Wilayah Persekutuan Tan Sri Annuar Musa berkata, CCTV tersebut dilengkapi ciri teknologi pengecaman wajah itu akan membolehkan kerja pemantauan dan kawalan di dalam serta luar pasar borong di Selayang itu dibuat dengan lebih rapi.
“Masih terdapat peniaga yang berniaga di tempat terlarang secara tersembunyi dengan berniaga di luar pagar pasar borong dan laluan pejalan kaki telah menghalang lalu lintas membabitkan peniaga dalam kalangan Pati.
“Bukan hanya di dalam pasar borong, CCTV juga akan dipasang di sekeliling kawasan luar pasar borong untuk pemantauan penguat kuasa DBKL, kita akan terus perbaiki dari semasa ke semasa,” katanya pada Majlis Penyampaian Hadiah Pertandingan Mural dan Grafiti di pasar borong Kuala Lumpur, hari ini.
Dalam majlis tersebut, Annuar meluangkan masa meninjau transformasi pasar borong itu yang kini lebih selesa, bersih, ceria dan bebas pekerja asing menerusi pelaksanaan penambahbaikan daripada aspek pengurusan dan tadbir urus.
Antara transformasi dan naik taraf dilakukan ialah tambahan stesen kerja bilik kawalan, pas pemborong dan pekerja menggunakan imbasan kod QR, pagar, serta kawasan tempat letak motosikal.

Sementara itu, Annuar berkata, pembinaan kemudahan asrama dengan lebih 200 katil untuk pekerja pasar borong Kuala Lumpur kini siap sepenuhnya dan dijangka digunakan mulai bulan depan.
Katanya, DBKL akan membuka tawaran dan berunding dengan pemegang lesen peniaga pasar untuk membahagikan kuota tempat pekerja yang memerlukan kemudahan itu kerana tiada tempat tinggal atau masalah sewa bilik mahal.
“Kemudahan ini bakal menawarkan sewa serendah RM150 sebulan selain memudahkan pekerja pasar untuk berulang-alik ke tempat kerja, sekali gus menarik pekerja tempatan termasuk dari luar ibu negara,” ujarnya.-K! ONLINE


SFMM35 ditunda, ‘peluang kedua’ Nabila Razali bertanding
23 November 2020, 5:09 pm
PETALING JAYA – Selepas episod ketiga minggu Separuh Akhir Muzik-muzik ke-35 (SFMM35) ditunda gara-gara penyanyi Alif Satar yang bertanding pada Jumaat lalu disahkan positif Covid-19, bermacam reaksi diterima daripada netizen media sosial.
Antara lain, pengguna media sosial berharap agar penundaan itu akan mengembalikan penyanyi Nabila Razali ke pentas berkenaan selepas terdahulu menarik diri daripada bertanding akibat masalah kesihatan.
Hal ini kerana, tempoh kuarantin kendiri semua staf dan artis yang terlibat ketika sesi latihan dan siaran langsung pertandingan itu perlu dijalani selama 14 hari.
Dalam tempoh itu, netizen berharap agar Nabila sempat sembuh sekali gus dapat kembali beraksi menyanyikan sendiri lagu Peluang Kedua.
Tangkap layar komen netizen tentang Nabila dalam media sosial.
“Sempatlah Nabila sembuh. Tidak sabar mahu tengok Kak Nab menyanyi secara langsung. Peluang kedua untuk Kak Nab,” tulis seorang netizen dalam laman Facebook.
“Apa pula alasan dia nanti. Adakah kena senggugut pula,” seloroh seorang netizen lain.

Tinjauan dalam laman Twitter juga tidak kurang hebat apabila ramai pengguna media sosial itu berharap perkara sama agar Nabila segera sihat sehinggalah episod ketiga SFMM35 kembali bersiaran kelak.
Ramai yang mendoakan Nabila cepat sembuh dan dapat beraksi di pentas SFMM35 nanti.
“Saya selaku peminat berat Nabila sangat setuju SFMM35 malam ini ditunda! Jadi sempatlah Nabila  kembali sihat. Jadi dia boleh menyanyi lagu Peluang Kedua secara langsung nanti,” tulis seorang pengguna.
Sebelum ini, keputusan Nabila menarik diri daripada bertanding di pentas separuh akhir itu menerima reaksi daripada peminat yang rata-ratanya berpendapat itu semua adalah gimik.
Bagaimanapun, identiti penyanyi gantian yang sepatutnya menyanyikan lagu Peluang Kedua pada episod ketiga SFMM35 semalam masih menjadi tanda tanya selepas program itu ditunda. – K! ONLINE